Mahkamah Persekutuan tolak permohonan Najib tangguh rayuan berkaitan bukti baru

Mahkamah Persekutuan hari ini menolak permohonan Najib Razak untuk menangguhkan prosiding rayuan berkaitan bukti baru dalam usahanya untuk mengenepikan sabitan kes melibatkan dana SRC International Sdn Bhd, yang dijadualkan pada 15 dan 16 Mac ini.Timbalan pendakwa raya Mohd Ashrof Adrin Kamarul yang mengesahkan perkara berkenaan berkata permohonan bekas perdana menteri itu supaya tarikh perbicaraan rayuan dilapangkan, ditolak menerusi hantaran e-mel pagi ini.“Sehubungan itu tarikh pendengaran dikekalkan sebagaimana yang dijadualkan,” katanya kepada Bernama menerusi teks pesanan ringkas WhatsApp.Dua hari lepas peguam Najib menulis surat kepada mahkamah memohon supaya tarikh pendengaran itu dilapangkan kerana mereka masih mengumpulkan semua nota, bukti, dan dokumen yang berkaitan dengan perbicaraan SRC di Mahkamah Tinggi, bagi menyediakan hujah bertulis sebagai tambahan bukti untuk rayuan.Pada 7 Disember 2021, Mahkamah Rayuan menolak permohonan Najib untuk mengemukakan bukti baru bagi rayuannya dengan memutuskan bahawa Najib gagal memenuhi Seksyen 61 Akta Mahkamah Kehakiman secara kumulatif bahawa bukti baru diperlukan untuk keadilan dalam kes itu.Pada hari berikutnya mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.Hakim Abdul Karim Abdul Jalil, yang mengetuai panel tiga hakim terdiri dari Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur pada 28 Julai 2020.Najib kemudiannya memfailkan notis rayuan ke Mahkamah Persekutuan


91.5% dewasa, 67.8% populasi lengkap divaksinasi

22,146,626 individu atau 91.5% populasi dewasa di seluruh negara lengkap divaksinasi setakat semalam.Sementara itu, 24,715,782 atau 95.1% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 67.8% sudah menerima vaksin lengkap sementara 75.7% lagi telah menerima sekurang-kurangnya satu dos vaksin.Kelantan dan Sabah kekal sebagai negeri yang belum mencecah 80% populasi divaksinasi lengkap, dengan masing-masing mencatat 75.1% dan 67.5%.Sejumlah 128,347 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 46,761,751.


Data tunjukkan Malaysia susuli trend kenaikan kadar vaksinasi global

Kadar vaksinasi Covid-19 di seluruh dunia yang semakin meningkat sejak beberapa minggu lalu sebaik sahaja vaksin berjaya dibekalkan menunjukkan tanda positif imuniti kelompok dapat mencapai sasaran pada tahun ini.Data daripada senarai 20 negara dengan populasi antara 32 juta hingga 60 juta meletakkan Malaysia dalam kalangan negara yang mempunyai peratusan tinggi menjalankan vaksinasi sekurang-kurangnya bagi dos pertama vaksin.Statistik yang dikumpul secara dalam talian oleh pusat data Our World In Data menunjukkan angka orang ramai yang divaksin di beberapa negara meningkat sekali ganda dalam masa satu bulan.Setakat 29 Mei, 5.9% populasi Malaysia menerima sekurang-kurang suntikan pertama mereka.Antara negara-negara dalam julat populasi yang sama, Malaysia mengatasi Ukraine dan Afrika Selatan dari sudut kadar vaksinasi Covid-19, walaupun kedua-dua negara itu menjalankan program vaksinasi mereka lebih awal.Namun, statistik tersebut tidak memberika makna besar jika dibanding dengan gambaran besar kejayaan vaksinasi namun ia mampu memberikan perbandingan sekilas pandang berhubung kadar vaksinasi dalam kalangan negara yang memiliki saiz populasi yang serupa atau lebih dari Malaysia.Sebelum ini,  Menteri Penyelaras Program Imunisasi Covid-19 Kebangsaan Khairy Jamaluddin menzahirkan  keyakinannya dengan kadar program vaksinasi Covid-19, mengatakan jutaan lagi dos akan tiba ke negara ini dalam tempoh dua bulan.Khairy  berkata Malaysia akan menerima bekalan sekurang-kurangnya dari tiga syarikat berdasarkan kelulusan Bahagian Regulatori Farmasi Negara (NPRA).Beliau berkata sebanyak dua juta dos suntikan vaksin Pfizer akan dihantar pada Julai depan, sementara 12 juta dos vaksin Sinovac dari China akan tiba pada Jun dan Julai.Beliau turut berkata kadar vaksinasi akan meningkat dari Jun depan sebaik sahaja bekalan vaksin stabil.“Dengan unjuran kadar yang kita sasarkan, saya yakin kita mampu selesaikan pada akhir tahun ini,” katanya dalam sebuah bidasan terhadap bekas perdana menteri Najib Razak yang mendakwa Malaysia lamban di belakang negara-negara lain dalam sasarannya mencapai imuniti kelompok.


Sorry.


Banjir semakin pulih, hanya 1 PPS masih dibuka di Terengganu

Situasi banjir yang melanda beberapa negeri sejak akhir bulan lepas semakin pulih dengan hanya satu pusat pemindahan sementara (PPS) masih beroperasi di Terengganu, pagi ini.
Menurut Sekretariat Jawatankuasa Pengurusan Bencana Negeri Terengganu, seramai 53 orang daripada 12 keluarga masih di PPS Masjid Kampung La di Besut, kekal seperti semalam.
Semua mangsa berkenaan dijangka berada di PPS itu untuk tempoh yang lama berikutan kebanyakan rumah mereka rosak sepenuhnya akibat dihanyutkan arus banjir.
Sementara itu, jumlah penduduk di Sabah yang terkesan dengan fenomena air pasang besar dan ditempatkan di PPS Sekolah Kebangsaan Sungai Anib 2, Sandakan berkurang kepada 652 orang dari 113 keluarga pagi ini berbanding 688 orang daripada 121 keluarga, malam tadi.
Jabatan Meteorologi (MetMalaysia) sebelum ini menasihatkan penduduk di negeri-negeri pantai timur agar kekal berwaspada walaupun situasi bencana itu semakin pulih, berikutan hujan lebat berterusan masih berpotensi berlaku kerana monsun timur laut belum berakhir hingga Mac 2023.


Pengundi pos luar negara kecewa masih belum terima kertas undi

Pilihan Raya Umum ke-15 (PRU15) bakal berlangsung Sabtu ini, namun ada pengundi pos terutamanya pengundi luar negara masih belum menerima kertas undi mereka.
Malah ada antara mereka memaklumkan hanya akan menerima kertas undi pos pada Sabtu ini (hari pengundian).
Tinjauan Bernama di laman sosial Twitter turut mendapati ada pengundi yang hampir seminggu mendaftar untuk mengundi secara pos, namun kecewa kerana sehingga ke hari ini, kertas undi tersebut masih belum sampai  ke tangan mereka.
Seorang pemilik akaun Twitter S Prem Kumar berkata beliau tidak menerima sebarang maklumat daripada Suruhanjaya Pilihan Raya (SPR) berhubung status undi posnya.
"Saya belajar di India dan telah pun mendaftar untuk undi pos namun sehingga sekarang masih belum menerima kertas undi.
"Dan sehingga hari ini saya tidak menerima sebarang mesej atau pengemaskinian daripada SPR," katanya yang merupakan pengundi bagi Parlimen Port Dickson.
Perkara sama turut diluahkan seorang lagi pengguna Twitter Aira Nur Ariana yang menetap di New York, Amerika Syarikat, apabila beliau sendiri tidak pasti bila kertas undi posnya akan diterima.
Beliau berkata kelewatan penerimaan kertas undi pos itu tidak seharusnya berlaku susulan itu bukan kali pertama SPR mengendalikan pilihan raya yang turut membabitkan undi luar negara.
Dalam pada itu, Saifuddin Amri perunding Sekuriti Siber di Arab Saudi, memaklumkan telah menerima notifikasi  daripada syarikat kurier bahawa kertas undi posnya hanya akan diterima selewatnya pada 8 malam (waktu Arab Saudi)  19 Nov (Sabtu ini).
‘’Orang dah habis pilihan raya, aku baru nak dapat kertas undi pos… jenaka apakah ini SPR. Cadangan saya kepada SPR untuk menyelesaikan isu pengundi pos luar negara - daripada menggunakan undi pos, benarkan kami mengundi di kedutaan atau konsulat Malaysia, ia lebih mudah bukan?” katanya menerusi komen di laman sosial itu.
Sementara itu, usaha Bernama untuk mendapatkan penjelasan SPR mengenai isu itu tidak berhasil apabila pihak suruhanjaya berkenaan tidak memberi sebarang maklum balas setakat ini.


Tiada ceramah, perhimpunan jika PRU15 diadakan sekarang, kata menteri

Suruhanjaya Pilihan Raya (SPR) mungkin tidak membenarkan sebarang bentuk ceramah, syarahan dan perhimpunan beramai-ramai jika Pilihan Raya Umum ke-15 (PRU15) diadakan dalam tempoh pandemik Covid-19, kata Menteri di Jabatan Perdana Menteri (Parlimen dan Undang-Undang) Takiyuddin Hassan.Sehubungan itu katanya, calon atau parti digalakkan untuk menggunakan media massa, media sosial dan media cetak bagi tujuan berkempen, selain, taklimat dan latihan kepada petugas pilihan raya akan dilaksanakan secara atas talian.Beliau berkata, ini adalah antara garis panduan dan perancangan yang sedang diteliti SPR bagi menghadapi kemungkinan berlakunya PRU15 dalam tempoh Covid-19 dalam memastikan pengendalian penjalanan pilihan raya lancar, selamat dan sempurna.Takiyuddin berkata SPR dengan kerjasama Kementerian Kesihatan Malaysia (KKM) dan Majlis Keselamatan Negara (MKN) merangka dan menyediakan satu Garis Panduan Pencegahan Covid-19 bagi pelaksanaan pilihan raya sama ada PRU atau Pilihan Raya Kecil (PRK).“Antara langkah pencegahan Covid-19 yang dilaksanakan adalah pembersihan dan sanitasi di semua premis yang akan digunakan bagi tujuan pelaksanaan pilihan raya di mana ia perlu dilakukan disinfeksi sebelum dan sebaik sahaja selepas selesai digunakan berdasarkan garis panduan KKM.“Kawalan kehadiran di setiap premis yang digunakan bagi tujuan pilihan raya adalah pada jumlah paling minima yang mana tidak menjejaskan proses pilihan raya dan mematuhi penjarakan sosial sekurang-kurangnya satu meter.“Selain itu, maklumat kehadiran setiap individu seperti nama dan nombor telefon perlu direkodkan sama menggunakan kod QR di aplikasi MySejahtera atau catatan buku secara manual,” katanya di Dewan Rakyat hari ini.Terdahulu Ahmad Zahid Hamidi (BN-Bagan Datuk) bertanya kepada Perdana Menteri Muhyiddin Yassin adakah SPR membuat sebarang kajian atau perancangan khusus berkenaan prosedur operasi standard (SOP) sekiranya PRU15 terpaksa dilakukan dalam keadaan negara masih mengalami pandemik Covid-19.“Antara langkah pencegahan Covid-19 yang dilaksanakan adalah pembersihan dan sanitasi di semua premis yang akan digunakan bagi tujuan pelaksanaan pilihan raya di mana ia perlu dilakukan disinfeksi sebelum dan sebaik sahaja selepas selesai digunakan berdasarkan garis panduan KKM.Mengulas lanjut Takiyuddin berkata, pemeriksaan suhu badan juga wajib dilakukan kepada semua individu yang hadir di premis digunakan bagi tujuan pilihan raya.Mana-mana individu bergejala seperti mempunyai suhu badan melebihi 37.5, batuk, sakit tekak atau susah nafas tidak dibenarkan masuk ke premis dan perlu meninggalkan premis dengan segera.“Penjarakan fizikal di premis perlu dilaksanakan di mana susun atur meja di setiap premis yang digunakan disusun dengan jarak dua meter manakala jarak antara individu adalah satu meter.“Penggunaan hand sanitizer dan sabun tangan oleh setiap orang yang hadir ke premis sebelum dan selepas selesai urusan bagi tujuan pelaksanaan pilihan raya.”Katanya, penggunaan sarung tangan getah diwajibkan bagi semua petugas pilihan raya dan pegawai SPR yang bertugas bagi setiap proses pilihan raya.Begitu juga dengan penggunaan pelitup muka wajib bagi semua individu yang hadir di premis-premis yang digunakan bagi tujuan pelaksanaan pilihan raya.“Pengundi yang bergejala di mana pengundi yang mempunyai suhu badan melebihi 37.5°C, batuk, sakit tekak atau susah nafas hendaklah diasingkan serta-merta daripada pengundi yang lain dan mengundi di tempat khas (khemah khas untuk memangkah).”Katanya, garis panduan ini akan disesuaikan selaras dengan arahan Perintah Kawalan Pergerakan semasa di bawah Akta 342 yang dikuatkuasakan kerajaan seperti yang dilaksanakan dalam pilihan raya sebelumnya iaitu PRK Dewan Undangan Negeri (DUN) Chini, DUN Slim dan PRN Sabah ke-16.


Mossad upah Melayu-Islam untuk culik aktivis Palestin?

Pasukan perisik Israel, Mossad merekrut tentera upahan Malaysia bagi melaksanakan operasi rahsia menculik seorang lelaki warga Palestin di Kuala Lumpur bulan lalu, menimbulkan persoalan mengenai pengaruh jaringan keselamatan rejim Zionis  dalam menghentikan musuhnya di seluruh dunia.
The New Straits Times melaporkan sekumpulan rakyat Malaysia ditugaskan untuk menculik seorang pereka program komputer Palestin yang dipercayai oleh Israel bekerja untuk Hamas.
Bagaimanapun, operasi itu menemui kegagalan selepas mendapati mereka mungkin telah tersalah orang ketika menculik individu warga Palestin, satu daripada kecuaian yang dilakukan oleh kumpulan yang diupah itu.
"Operasi culik dan bawa lari itu mungkin mengalami masalah komunikasi dengan pengendali mereka dari Israel, dan ahli kumpulan warga Malaysia yang lain menunggu di chalet kerana mereka sudah gagal dan membiarkan warga Palestin yang lain terlepas... padahal, individu itu akan menjadi mangsa tangkapan yang berharga," akhbar harian itu memetik sumber yang mengetahui butiran kejadian itu.
Laporan itu juga berkata kumpulan tersebut menahan dua lelaki Palestin berhampiran sebuah pusat beli-belah di Jalan Yap Kwan Seng, sebelum menyerang salah seorang daripada mereka, Omar ZM Albelbaisy Raeda yang berusia 31 tahun.
Penculik upahan itu kemudian membawa Omar dan memberi amaran kepada rakannya supaya tidak masuk campur.
Bagaimanapun, identiti rakan mangsa tersebut tidak didedahkan.
Tidak berlengah, rakan Omar itu segera memaklumkan kepada polis butiran kenderaan kumpulan penculik.
Polis akhirnya berjaya menjejaki mangsa di sebuah chalet di Kuala Langat, Selangor, di mana penculik menjalankan sesi penyiksaan dan soal siasat terhadap tawanan mereka, sambil menerima arahan daripada pengendali mereka dari Israel melalui panggilan video, menurut akhbar harian itu.
Polis menyerbu chalet berkenaan ketika soal siasat sedang dijalankan dan menahan lebih 10 lelaki yang dipercayai diupah oleh Mossad.
Minggu lalu, 11 orang didakwa menculik Omar, di mana mereka berdepan hukuman mati atau penjara seumur hidup.
Mereka adalah Edy Ko'im Said, Mohamad Norakmal Hassan, Dody Junaidi, Tengku Arif Bongsu Tengku Hamid, Mohamad Naziree Mustapha, Faizull Hardey Mohd Isa, Muhammad Iqmal Abdul Rahis, Mohamad Sufian Saly, Muhammad Al Hatim Mohd Fauzi, Raibafie Amdan and Nidarahayu Zainal.
Insiden terbaru itu mengingatkan serangan 2018 ke atas seorang aktivis Palestin terkenal, Fadi al-Batsh, yang ditembak mati di Kuala Lumpur oleh dua penyerang yang dipercayai agen Mossad.
Israel kerap melakukan operasi ketenteraan rahsia terhadap rakyat Palestin di luar negara.
Tahun lalu, laporan memetik televisyen Israel berkata Israel mengarahkan perkhidmatan rahsianya Shin Bet dan Mossad "untuk menghapuskan pegawai tertinggi Hamas di dalam dan luar negara", menamakan Malaysia selain Iran, Turki dan Qatar sebagai negara yang membantu Hamas.
Ini diikuti dengan dakwaan seorang penganalisis siber Israel bahawa Malaysia telah menjadi "pasukan digital" Hamas dalam serangan siber ke atas kepentingan Israel.
Emily Schrader secara khusus merujuk tanda pagar #IsraelKoyak yang digunakan oleh pengguna media sosial Malaysia ekoran serangan tentera Israel di Gaza tahun lalu, mengatakan terdapat kumpulan ”troll media sosial anti Israel" dari Malaysia yang terlibat dalam "serangan buli siber yang teratur dan tersusun… bagi mengganggu kehidupan rakyat Israel”.
"Lebih membimbangkan, aktivis ini juga mengadakan kempen untuk menggodam akaun media sosial pro-Israel utama (termasuk saya) dan mengunci akaun mereka," tulisnya di Jerusalem Post pada Julai tahun lalu.
"Ini bukan sekadar 'hacktivisme’ atau buli siber, ia adalah peperangan - dan membawa akibat yang mendalam."
Malaysia adalah negara yang lantang mengkritik dasar Zionis di Palestin dan tidak mempunyai sebarang hubungan diplomatik dengan Israel.


Bot pelarian Rohingya mendarat di Indonesia, 20 meninggal dunia

Sekurang-kurangnya 20 orang pelarian etnik Rohingya meninggal dunia di perairan Lautan Hindi selepas bot dinaiki mereka terkandas sejak beberapa minggu lalu, kata agensi pelarian Pertubuhan Bangsa-Bangsa Bersatu (UNHCR) pada Selasa.
Ia disahkan selepas bot yang membawa ratusan pelarian itu mendarat di Indonesia.
Sebuah bot membawa 174 pelarian Rohingya mendarat di wilayah Aceh Indonesia pada Isnin, di mana kebanyakan mereka letih dan dahaga selain memerlukan rawatan perubatan segera selepas beberapa minggu terkandas di laut, kata pegawai agensi bencana tempatan.
Chris Lewa dari Projek Arakan, sebuah badan yang memberi sokongan kepada etnik Rohingya, berkata bot itu sama dilaporkan hilang sebelum ini dan dikhuatiri karam.
Pada Isnin, UNHCR berkata tahun 2022 mungkin menjadi tahun paling dahsyat bagi pelarian Rohingya kerana semakin ramai daripada mereka melarikan diri daripada keadaan terdesak di kem pelarian di Bangladesh.
Etnik Rohingya menjadi mangsa penganiayaan di Myanmar yang mempunyai majoriti penduduk yang menganut agama Buddha.
Ramai daripada etnik itu melarikan diri ke negara-negara seperti Thailand, Malaysia dan Indonesia yang majoritinya beragama Islam antara November dan April selepas perairan laut menjadi lebih tenang.
Hampir sejuta pelarian hidup dalam keadaan sesak di Bangladesh, termasuk ratusan ribu lagi yang melarikan diri daripada tindakan ganas tentera Myanmar sejak 2017.
Kumpulan hak asasi manusia merekodkan peningkatan ketara jumlah pelarian yang meninggalkan kem, daripada kira-kira 500 orang tahun lalu sehingga dianggarkan 2,400 lagi melarikan diri tahun ini.
Bagaimanapun, masih tidak jelas punca yang mendorong etnik itu melarikan diri dari kem pelarian di Bangladesh.
Sesetengah aktivis percaya sekatan Covid-19 yang sudah dilonggarkan di seluruh Asia Tenggara menjadi punca mengapa negara-negara itu kini menjadi destinasi pilihan bagi etnik itu.
“Kami lari ke sini dari kem pelarian terbesar Bangladesh dengan harapan rakyat Indonesia memberi peluang pendidikan kepada kami,” kata Umar Farukh, salah seorang pelarian yang kini ditempatkan di pusat perlindungan di Indonesia.
Kumpulan pelarian itu adalah yang terbaru dalam siri pendaratan dan penyelamatan bot di sekitar wilayah tersebut dalam beberapa minggu kebelakangan ini.
Terdapat 57 lagi pelarian Rohingya tiba di Aceh pada Ahad, manakala dua lagi bot yang membawa 230 orang mendarat pada November lalu.
Awal bulan ini, tentera laut Sri Lanka menyelamatkan 104 Rohingya, manakala pihak berkuasa Thailand menyelamatkan enam pelarian yang ditemui berpaut pada sebuah tangki air.


Seruan duduk di rumah satu cabaran buat gelandangan

Bagi satu kumpulan rakyat negara ini, menyahut seruan “duduk di rumah dan kekal selamat” merupakan satu cabaran ketika negara sedang bergelut memerangi jangkitan pandemik Covid-19 sejak setahun yang lalu.Di ibu kota Kuala Lumpur sahaja, beratus-ratus lelaki dan wanita tinggal secara gelandangan dengan tiada tempat untuk dipanggil sebagai rumah, tambahan pula dalam keadaan pandemik Covid-19 yang kini sudah meragut lebih 1,000 nyawa.Mereka merupakan sebahagian daripada pemandangan biasa di pusat bandar, tidur beralaskan kepingan kadbod di kaki-kaki lima, atau meminta sedekah di lorong-lorong ditemani bungkusan pakaian.Seorang pemilik gerai makanan memberitahu MalaysiaNow, satu ketika dahulu Jalan Tun Perak pernah menjadi lembah gelandangan.“Kebiasaannya mereka memang ada di situ, tetapi sejak Covid-19 dan PKP dikuatkuasakan, kebanyakan mereka mula berpindah ke tempat lain di sekitar bandar ini,” katanya.PKP atau Perintah Kawalan Pergerakan 2.0 dikuatkuasakan pada 13 Januari lalu, sebahagian daripada usaha menurunkan jumlah jangkitan yang mencatat empat digit sejak penghujung tahun lalu.Baru-baru ini kerajaan melanjutkan pelaksanaan PKP sehingga 4 Mac di Kuala Lumpur, Selangor, Johor dan Pulau Pinang dengan negeri-negeri lain dikenakan kawalan bersyarat atau PKPB kecuali Perlis (PKP Pemulihan).Pemilik kedai itu juga mengatakan gelandangan di Kuala Lumpur sekarang ini “sudah menetap di tempat-tempat yang kini mereka rasa selesa dan selamat”.“Kebiasaannya mereka memang ada di situ, tetapi sejak Covid-19 dan PKP dikuatkuasakan, kebanyakan mereka mula berpindah ke tempat lain di sekitar bandar ini,” katanya.“Ada di antara mereka tinggal di kawasan berdekatan Masjid Jamek berhadapan sungai,” tambahnya.Seorang pekerja penghantar barang yang sering mengunjungi kawasan Masjid Jamek turut mengatakan perkara sama yang kebanyakan gelandangan berkumpul di kawasan itu, dan menambah mereka akan keluar lebih kerap ketika cuaca redup, seperti waktu pagi dan sebelah petang sebelum maghrib.“Saya selalu nampak mereka di Jalan Tun Perak, tetapi mereka mula berpindah ke sini sejak PKP dilaksana dan tak ramai orang datang ke kawasan ini,” katanya.“Kebanyakan mereka juga takut dengan virus itu, dan mula buat penjarakan sosial mereka sendiri.”Bagi mereka bergelar gelandangan, tidak banyak yang boleh dilakukan untuk mengelakkan daripada dijangkiti Covid-19.“Ada yang pakai pelitup muka, ada yang tidak,” kata pekerja penghantar barang itu.“Saya ada juga nampak ada orang beri mereka pelitup muka dan cecair pembasmi kuman kepada mereka. Kebanyakan mereka hanya duduk di situ tanpa berbuat apa-apa atau kadangkala cuba melelapkan mata sekejap.”Kehidupan ini sukar, malah makin sukar disebabkan pandemik yang menyebabkan ekonomi kucar-kacir dan pelaksanaan sekatan ketat ke atas kehidupan sosial.Seorang gelandangan memberitahu MalaysiaNow mereka kebiasaan akan mendapatkan makanan daripada dapur amal beberapa kali seminggu. Tetapi sejak PKP dilaksanakan, semuanya berubah.“Dulu mereka biasanya akan datang pada setiap hari Selasa dan Khamis, tetapi sekarang mereka hanya datang pada hari Khamis,” katanya.Pusat penempatan sementara juga turut terkesan dengan Covid-19.“Kami semua dikumpul dan dimasukkan ke penempatan sementara pada satu ketika, tetapi tempat-tempat ini ditutup ketika PKP dan kami terpaksa kembali ke jalanan selepas itu.”Badan bukan kerajaan (NGO) dan agensi-agensi kerajaan melakukan yang terbaik dalam membantu pada gelandangan dalam tempoh sukar ini.Pada April tahun lepas, lebih daripada 800 gelandangan di Kuala Lumpur diselamatkan dan ditawarkan penempatan sementara oleh jabatan kebajikan dan Dewan Bandaraya Kuala Lumpur.Namun, walaupun terdapat inisiatif tersebut, masih banyak perlu dilakukan. Ada sesetengah organisasi seperti Need to Feed the Need mengatakan dana mereka mungkin tidak mencukupi untuk digunakan sepanjang PKP 2.0.Buat sementara waktu ini, gelandangan terpaksa berjuang meneruskan hidup mereka di jalanan.“Saya dapat RM800 daripada kerajaan sejak tahun lepas,” kata gelandangan itu kepada MalaysiaNow.“Tetapi wang ini tidak mencukupi untuk bertahan lama”.


Kerajaan tarik balik rayuan terhadap keputusan penggunaan kalimah Allah

Kerajaan dan Kementerian Dalam Negeri (KDN) menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian dibenarkan menggunakan kalimah Allah, Baitullah, Kaabah dan solat dalam penerbitan bahan agama Kristian bagi tujuan pembelajaran.
Menurut laporan Sinar Harian, notis pemberhentian rayuan semakan kehakiman berkenaan difailkan Pejabat Peguam Negara pada 18 April lalu di Pejabat Pendaftar Mahkamah Rayuan di Putrajaya.
Mahkamah Tinggi Kuala Lumpur pada 10 Mac 2021 memutuskan bahawa penganut agama Kristian boleh menggunakan kalimah Allah bersama tiga perkataan Arab lain – Baitullah, kaabah dan solat – dalam penerbitan agama mereka untuk tujuan pendidikan.
Hakim Nor Bee Ariffin membenarkan permohonan semakan kehakiman oleh penganut agama Kristian dari Sarawak, Jill Ireland Lawrence Bill, yang mempertikaikan undang-undang mengenai perkara itu bermula 13 tahun lalu.
Nor Bee dalam keputusannya memutuskan bahawa arahan 1986 oleh Kementerian Dalam Negeri yang menghalang penggunaan empat perkataan itu dipenuhi adalah tidak sah dan tidak rasional.
Beliau juga berkata perkataan itu boleh digunakan oleh masyarakat Kristian untuk tujuan pembelajaran kerana ia telah digunakan selama lebih 400 tahun.
Bagaimanapun, Putrajaya membuat rayuan, mengatakan ia "tidak berpuas hati" dengan keputusan itu.
Sementara itu, Menteri Dalam Negeri Saifuddin Nasution Ismail hari ini mengesahkan bahawa kementeriannya telah memutuskan untuk menarik balik rayuan itu, sambil menambah notis telah dihantar kepada Kabinet beberapa bulan lalu.
"Ia adalah pendirian yang diambil oleh Kementerian Dalam Negeri, dan saya sudah memaklumkan kepada Kabinet, yang saya lakukan beberapa bulan lalu," katanya dipetik oleh The Malay Mail.


Sri Lanka dalam rebutan China-Amerika

Apabila rakyat marah dan bangkit melalui demonstrasi serta rusuhan kerana kesempitan hidup akibat ketiadaan keperluan asas, maka adalah mudah untuk bersimpati dengan mereka.
Lebih-lebih lagi kerajaan yang memerintah jelas melakukan salah tadbir urus hingga membawa negara itu menjadi muflis.
Orang ramai di Colombo sudah memasuki kediaman rasmi presiden atau “President's House” untuk mencari Gotabaya Rajapaksa dan menuntutnya meletak jawatan.
Gotabaya pula keluar dari Sri Lanka dan berlepas ke Singapura sebelum meletak jawatan.
Kini jawatan itu dipangku oleh Perdana Menteri Ranil Wickremesinghe.
Rakyat marah bukan saja kepada presiden tetapi seluruh kerajaan Sri Lanka yang sebelum Mei lalu dipimpin oleh bekas perdana menteri, Mahindra Rajapaksa, abang Gotabaya.
Beliau meletak jawatan atas desakan orang ramai. Rumah peribadinya dibakar oleh perusuh.
Mahindra pernah menjadi presiden dan Rajapaksa adalah keluarga berpengaruh yang menguasai Sri Lanka.
Adik kepada Mahindra pula, Basil adalah menteri kewangan yang di dalam tangannya membawa Sri Lanka kepada muflis.
Maka tidak hairanlah kemarahan rakyat Sri Lanka ditujukan kepada seluruh keluarga Rajapaksa.
Kehadiran tiga bersaudara dalam pemerintahan Sri Lanka adalah jelas suatu nepotisme dan kemewahan hidup keluarga ini memaparkan berlakunya korupsi.
Lebih-lebih lagi mereka hidup di tengah-tengah kesusahan rakyat.
Sejak beberapa tahun lalu, lama sebelum timbul Covid-19, ramai pengulas dunia memberi perhatian terhadap masalah yang bakal ditimpa oleh Sri Lanka, khususnya jalannya menuju bankrap ekoran pinjamannya daripada China untuk membina projek mega berbentuk pelabuhan.
Kedudukan strategik geografi Sri Lanka di Lautan Hindi menyebabkan ia menjadi penting bagi kuasa-kuasa besar dari zaman imperialisme hinggalah kini.
Buat masa sekarang ia merupakan sebahagian daripada titik-titik dalam peta persaingan antara Amerika Syarikat (AS) dengan China.
Sri Lanka bukannya sebuah negara berjaya dan rakyatnya tidak menikmati kemajuan dan kemakmuran yang selayaknya.
Mereka tidak berpuas hati dan banyak kali juga membuat bantahan.
Tetapi bantahan secara besar-besaran hanya berlaku apabila rakyat berasa terjepit apabila Sri Lanka tidak dapat mengimport barangan keperluan asas termasuk minyak.
Melalui mata pelajaran geografi sekolah rendah pada tahun 1960-an, saya mengenali Sri Lanka sebagai Ceylon yang merupakan pengeluar teh terbesar dunia.
Perusahaan teh dipelopori oleh kerajaan kolonial British supaya mereka tidak bergantung kepada China, yang berada di luar penguasaan mereka.
Pasaran mewah teh timbul di Britain kerana golongan komersial memperkenalkan minuman berasal China itu untuk dijadikan sebahagian daripada budaya Inggeris berdarjat tinggi.
Maka Ceylon menjadi sebahagian daripada Empayar British dengan pelabuhannya merupakan pangkalan tentera laut yang membolehkan Britain mengalahkan Perancis dalam pesaingan mereka hendak menguasai dunia.
Ceylon mrupkan titik strategik yang memudahkan pelayaran kapal British dari England ke Australia melalui jalur Gibraltar, Port Said, Aden, Colombo, Penang, Singapura dan Sydney.
Dalam mitos, di Ceylon terdapat gunung yang puncaknya bernama “Adam's Peak” dengan kisah tempat Nabi Adam turun di situ, ia menyebabkan Ceylon dianggap sebagai syurga di dunia. Pantai yang cantik dan suasana begitu nyaman.
Maka tidak hairanlah penulis fiksyen sains British, Arthur C Clarke memilih Sri Lanka untuk menjadi tempat kediamannya.
Beliau berpindah pada tahun 1956 dan tinggal di situ hingga beliau meninggal dunia pada tahun 2008.
Mengapa beliau memilih Sri Lanka dan bukannya Singapura?
Tentulah ada suatu keistimewaan pada Sri Lanka walaupun Singapura lebih maju dan menjadi tumpuan ahli perniagaan, usahawan serta jutawan.
Sebagai penulis fiksyen sains dan futuris itu, memilih tempat yang indah, nyaman, lebih tenang dan masih mengekalkan gaya hidup negara membangun adalah merupakan suatu keistimewaan.
Itulah sebab ramai pelancong Barat lebih menyukai Sri Lanka berbanding Singapura.
Walaupun kini tentunya keadaan di Sri Lanka sudah menjadi lebih buruk untuk rakyatnya hingga kekurangan bekalan keperluan asas.
Tiada pelancong mahu mengunjungi pada waktu ini.
Ada pihak yang menimbulkan persoalan mengapakah Sri Lanka tidak semaju Singapura.
Sedangkan kedua-duanya mempunyai pelabuhan di laluan laut yang penting.
Malah sebelum Perang Dunia Kedua, Colombo sebagai pelabuhan Empayar British dilihat lebih maju daripada Singapura.
Banyak faktor yang menyebabkan Singapura lebih maju daripada Sri Lanka.
Sebenarnya membandingkan antara keduanya adalah tidak sepadan.
Walaupun Sri Lanka tidak mengalami penaklukan Jepun semasa Perang Dunia Kedua, tetapi negara itu mengalami perang pemisah selama 26 tahun, dan sehingga hari ini, pertikaian kaum tidak juga selesai.
Satu lagi faktor paling penting ialah ketidakstabilan politik yang sering melanda negara itu.
Walaupun ia merupakan sebuah republik demokratik yang mengadakan pilihan raya sejak kemerdekaannya pada tahun 1948, parti-parti politik tidak beroperasi secara stabil dalam hubungan antara pihak yang menang, dengan yang kalah.
Ini ditambah lagi pelakuan ahli-ahli politik seperti keluarga Rajapaksa yang mengamalkan nepotisme yang meluas dan ketara.
Ditambah pula dengan korupsi dan hubungan mereka dengan kepentingan China.
Ahli-ahli politik dari keluarga Rajapaksa menang selesa dalam pilihan raya tahun 2019, maknanya mereka mendapat sokongan rakyat.
Tetapi mereka mempunyai dana besar bagi kempen yang berjaya meyakinkan rakyat.
Tetapi terdapat tuduhan bahawa agensi kepentingan China turut campur tangan supaya Rajapaksa menang yang membolehkan projek-projek mereka tidak terjejas.
Tentulah perkara ini diperhatikan oleh AS yang sejak pentadbiran Donald Trump dan Joe Biden mengambil pendirian tegas terhadap China.
AS yang disokong sekutu-sekutunya seperti Australia dan Jepun tidak akan membiarkan China bertapak di Lautan Hindi dan Pasifik.
Sebelum menjadi parah, mereka fikir, wajar ia dicegah.
Keadaan ekonomi dan politik tidak stabil di Sri Lanka memberi sebab untuk tangan-tangan tersembunyi masuk bagi menghalang elit politik yang pro-China menguasai kerajaan.
Kalau CIA boleh membantu kebangkitan Arab Spring di Libya dan Syria, maka tidak mustahil untuk melakukannya di Sri Lanka.
Hutang asing yang banyak bukan saja kepada China, tetapi lebih banyak adalah kepada negara-negara lain termasuk AS.
Untuk bangkit semula, Sri Lanka memerlukan kerajaan yang tegas dan cekap.
Demonstrasi yang walaupun menaikkan semangat dan menyeronokkan tetapi tugas menyelesaikan masalah perlu dipikul oleh ahli politik dn jentera kerajaan juga.
Dengan penyingkiran keluarga Rajapaksa, tanggungjawab menyelesaikan masalah Sri Lanka berada pada kerajaan dan Parlimen dari semua parti termasuk pembangkang.
Ada jalan keluar bagi sesebuah negara muflis. Tetapi tentulah ia mengambil masa. Apa yang berlaku pada Greece akan dikenakan pada Sri Lanka.
Tabung Kewangan Dunia (IMF) akan menyuntik dana dengan syarat ketat.
Rakyat yang terpaksa menanggung syarat ketat dengan mengikat perut mereka.
Suatu keadaan yang hanya dapat dilihat dengan simpati oleh rakyat negara lain.
Banyak pelajaran yang boleh diperolehi daripada apa yang beraku di Sri Lanka.
Tetapi hanya mereka yang mengikuti berita-berita antarabangsa dan berusaha memahaminya akan dapat meraih pelajaran daripadanya.


Kerajaan lantik pengerusi MCMC baharu

Mohamad Salim Fateh Din dilantik sebagai pengerusi Suruhanjaya Komunikasi dan Multimedia Malaysia (MCMC) untuk tempoh dua tahun berkuat kuasa esok (1 Mac).
Pelantikan Mohamad Salim itu dimaklumkan Menteri Komunikasi dan Digital Fahmi Fadzil menerusi hantaran di akaun Facebook beliau hari ini.
“Saya percaya pelantikan beliau akan membantu ke arah usaha mengatasi isu-isu prasarana komunikasi termasuk bagi tiga peratus kawasan berpenduduk yang masih belum mempunyai capaian internet, bagi mengatasi kesenjangan digital dan memacu Malaysia ke arah ‘dekad digital keemasan,” kata Fahmi.
Mohamad Salim pernah berkhidmat sebagai Ahli Lembaga Pengarah MCMC serta Pengerusi Interim MCMC dari Jun 2022 hingga Januari 2023.


Bella disepak, disuruh makan cili api, kata penghuni Rumah Bonda

Mahkamah Sesyen diberitahu remaja perempuan sindrom down yang dikenali sebagai Bella, telah diberi makan seperiuk nasi dicurah dengan cuka, kunyit, garam, kicap, cili dan kepingan cili serta ayam goreng busuk ketika bulan puasa oleh pengasas Rumah Bonda, Siti Bainun Ahd Razali.Yasmin Nahar Mahmood, 18, penghuni Rumah Bonda, berkata Bella disuruh oleh Siti Bainun untuk menghabiskan nasi tersebut walaupun remaja itu kenyang kerana Bella telah curi-curi makan dan minum semasa ketiadaan Siti Bainun di rumah kebajikan itu.“Ketika itu bulan puasa, Bella tidak makan nasi sebab dia terlampau kenyang kerana curi-curi minum air dan makan kerana di bilik dobi banyak barangan kering. Bella juga tidak dibenarkan makan dan minum sesuka hati, jadi Bella cari jalan untuk curi makan dan minum tanpa pengetahuan saya, Siti Bainun dan penghuni Rumah Bonda sebab dia takut.“Apabila Siti Bainun balik malam itu dan dia dapat tahu yang Bella telah curi makan dan minum, Siti Bainun suruh dia (Bella) habiskan satu periuk nasi yang dicurah dengan cuka, kunyit, garam, kicap, cili dan kepingan cili,” katanya semasa pemeriksaan balas oleh peguam Asiah Jalil yang mewakili Siti Bainun pada perbicaraan kesnya yang didakwa mengabai dan menganiaya remaja berumur 13 tahun itu.Saksi pendakwaan kelima itu berkata Siti Bainun juga pernah menggoreng ayam yang telah busuk dan turut mengarahkannya (Yasmin) berbuat demikian sebelum menyuruh Bella menghabiskan lima ketul paha ayam.Yasmin berkata Siti Bainun turut memberi Bella makan 20 biji cili padi dan meminta saksi itu atau seorang lagi penghuni Rumah Bonda, dikenali sebagai Aida untuk mengira 20 biji cili tersebut.Disoal seorang lagi peguam Siti Bainun, Farhan Maaruf berapa kali kejadian itu berlaku dan adakah Siti Bainun meminta secara spesifik 20 biji cili padi itu, saksi itu menjawab: “Banyak kali juga dan memang Siti Bainun mahukan 20 biji cili itu”.Saksi itu juga bersetuju dengan cadangan peguam bahawa kejadian itu berlaku beberapa kali seminggu.Farhan: Boleh kata empat kali seminggu? Yasmin menjawab: Ok.Farhan: Jadi kalau seminggu sudah 80 biji cili Bella makan, tak kan mulut Bella tak melelas, melecet atau merah?Yasmin: Mulut dia merah.Farhan: Pada prosiding semalam (13 April), kamu kata Bella didera setiap hari selama empat bulan, jadi kalau kita kira lebih kurang 1,280 biji cili disumbat kepada Bella (dalam tempoh empat bulan) tak kan mulut Bella tak melelas atau melecet.Yasmin: Dia (Bella) makan, lepas itu buang balik.Disoal Farhan sama ada dia mengetahui tahap kepedasan cili itu, Yasmin berkata dia mengetahui kepedasan cili namun tidak pernah makan cili yang dimakan Bella selain bersetuju dengan cadangan peguam itu sekiranya terlebih makan pedas ia menyebabkan perut memulas dan membuang air besar.Menurut Yasmin, Siti Bainun juga pernah menyepak dan menendang perut remaja itu kerana tidak mendengar arahannya.“Bila Bella tak dengar cakap dan tidak habiskan cili, Siti Bainun akan ugut hendak simbah air panas pada Bella. Siti Bainun akan arahkan saya dan Aida untuk pegang Bella dan paksanya melutut. Masa itu, Siti Bainun sepak dan tendang perut Bella,” katanya yang turut memaklumkan Siti Bainun tidak membenarkan Bella minum air termasuk minuman manis.Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.Dia dituduh mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.Perbicaraan di hadapan hakim Izralizam Sanusi bersambung hari ini.


Bimbang pelancong ke tempat lain, pemain industri teruja beroperasi semula seperti Langkawi

Sekiranya Langkawi berjaya dalam “eksperimen” gelembung pelacongan dengan pematuhan SOP yang baik tanpa berlakunya peningkatan kes mendadak, lebih banyak tempat lain perlu dibuka bagi mengelakkan pelancong lari ke negara lain, kata pemain industri.Ketua Pegawai Eksekutif Yayasan Pelancongan Negara (YPN) Fathir Badri berkata jika Malaysia lambat bertindak dalam membuka sektor pelancongan, ada kemungkinan pelancong asing akan berpindah ke lokasi pelancongan lain seperti Singapura atau Indonesia.“Malaysia mempunyai eko pelancongan yang kuat seperti hutan rimba, air terjun dan pulau. Malah, kita juga mempunyai gaya hidup moden yang sesuai dengan gaya percutian mewah,” katanya kepada MalaysiaNow.“Selain itu, Malaysia merupakan antara negara Islam yang maju, jadi mudah untuk mencari makanan halal. Jika kita lambat bertindak, saya bimbang pelancong akan ‘lari’ ke lokasi baru sekali gus memberi kesan terhadap pelaburan asing ke negara.”Beliau menambah Malaysia adalah antara negara yang memiliki majoriti penganut Islam di mana makanan halal mudah diperolehi, menjadikannya sebuah tarikan bagi pasaran pelancong-pelancong dari Timur Tengah.Tambahnya, sektor pelancongan mampu mempercepatkan proses pertumbuhan ekonomi negara selepas terjejas teruk sejak Covid-19 dikesan dalam negara tahun lalu.Katanya, sektor pelancongan merupakan antara penyumbang terbesar kepada Keluaran Dalam Negara Kasar (KDNK) Malaysia sebelum penularan Covid-19 pada awal tahun lalu.“Rantaian sektor pelancongan begitu luas. Setiap aktiviti berkaitan industri ini mempunyai impak terhadap sektor-sektor lain seperti perdagangan runcit, perhotelan serta makanan dan minuman,” katanya.“Sebab itu lebih lama sektor pelancongan ditutup, maka lebih lambat ekonomi negara akan berkembang.”Sektor pelancongan menyumbang sebanyak RM240.2 bilion atau 15.9% kepada KDNK 2019, meningkat berbanding RM220.4 bilion atau 15.2% yang direkodkan pada tahun sebelumnya.Bagaimanapun, sektor ini merupakan antara sektor yang terjejas teruk akibat penularan Covid-19, menyebabkan kebanyakan syarikat berkaitan dalam industri tersebut hilang sumber pendapatan.Lebih menyedihkan, keadaan itu menyebabkan ramai pekerja terpaksa dihentikan kerana syarikat tidak lagi mampu membayar gaji mereka.Mereka yang terjejas termasuk dalam kalangan perusahaan kecil dan sederhana (PKS), syarikat perhotelan dan agensi pelancongan.Menurut Fathir, Malaysia mempunyai hampir 10,000 agensi pelancongan sebelum penularan Covid-19, namun kini hanya 3,000 hingga 4,000 yang masih aktif.Malah, katanya, sehingga kini, sudah hampir 120 hotel terpaksa tutup operasi di seluruh negara.Mengulas mengenai pengumuman Perdana Menteri Ismail Sabri Yaakob baru-baru mengenai pembukaan Langkawi untuk aktiviti pelancongan domestik, Fathir menyifatkan ia sebagai langkah yang tepat.Katanya, Langkawi boleh dijadikan sebagai perintis untuk melihat impak pembukaan sektor pelancongan dan keberkesanan pelaksanaan prosedur operasi standard (SOP) dalam sektor tersebut.“Jika ia berjaya (tidak menimbulkan jangkitan kluster), mungkin Malaysia bersedia untuk membuka lebih banyak lokasi percutian serta menerima kehadiran pelancong asing, sekali gus mengembalikan prestasi sektor pelancongan seperti ketika era pra-pandemik.“Antara pendekatan yang boleh diambil adalah seperti pembukaan Pulau Phuket di Thailand yang mana pelancong asing perlu dikuarantin selama 14 hari sebelum dibenarkan untuk mengembara di negara itu,” katanya.Fathir berkata, usaha kerajaan untuk mencapai sasaran imuniti kelompok adalah penting untuk meyakinkan pelancong asing bahawa Malaysia komited untuk menangani ancaman Covid-19.“Ditambah dengan pengumuman Menteri Kesihatan Khairy Jamaluddin bahawa Covid-19 akan diklasifikasikan sebagai endemik, ini menunjukkan bahawa virus ini tidak akan hilang dalam masa terdekat.“Sebab itu, kita perlu yakinkan pelancong asing bahawa mereka selamat untuk melancong ke Malaysia. Caranya ialah mempamerkan ketegasan pihak berkuasa dalam memastikan pematuhan SOP serta jumlah penerimaan vaksin dalam kalangan masyarakat,” katanya.Sebelum ini, MalaysiaNow melaporkan hotel dan resort di Langkawi telah menerima ribuan tempahan susulan pengumuman kerajaan bahawa tempat penginapan boleh beroperasi semula bagi menerima pelancong sebagai sebahagian dari program gelembung pelancongan untuk menghidupkan semula industri itu.Langkawi Tourism Association (LTA) berkata hotel di pulau itu menerima sekitar 6,000 tempahan dan dijangka menerima kira-kira RM24 juta dalam tempoh tiga hari dari 16 September dengan ketibaan hampir 24,000 pelancong.


Tawaran canggih mengembalikan kewarasan dan membungkus puak klepto

Salah satu perkara pelik dalam demokrasi berparlimen, iaitu sistem diasaskan pada pentadbiran majoriti, ialah sebuah kerajaan yang tidak stabil lebih cenderung malah berupaya memberikan manfaat kepada rakyatnya.Perdana Menteri Muhyiddin Yassin menggambarkan sedemikian apabila beliau bertindak menarik sokongan ahli Parlimen daripada kedua-dua belah pihak menerusi sebuah persefahaman rentas parti, selepas sekumpulan pemimpin Umno menarik diri daripada menyokong kerajaan lalu mengancam kejatuhan kerajaan.Beliau tidak perlu malu mengakui kerajaannya ibarat “telur di hujung tanduk”.Ini kerana, semuanya berpunca daripada sekumpulan pemimpin dicemari skandal, yang sanggup melakukan apa sahaja bagi mengelak hukuman penjara, termasuk merancang menggulingkan kerajaan ketika rakyat bergelut dengan kematian dan ketika ratusan mayat mengisi kuburan setiap hari.Dua objekif cadangan dibentangkan Muhyiddin semalam ialah bagi mengelak kejatuhan kerajaan pada saat-saat kritikal negara bergelut dengan pandemik, dan menghalang pentadbiran negara dikuasai semula ahli politik yang rasuah.Apatah lagi, sebelum ini, usaha menjatuhkan mereka memakan masa 60 tahun!Muhyiddin menjanjikan beberapa pembaharuan yang akan dilaksanakan pentadbirannya dalam tempoh satu tahun ke depan.Janji-janji ini bukan kecil, namun seperti yang dikatakan seorang ahli Parlimen pembangkang, ia adalah “reformasi dwi partisan yang sangat-sangat diperlukan negara.”Pembaharuan-pembaharuan yang dijanjikan itu adalah antara yang pernah dijanjikan oleh sebuah kerajaan sebelum ini, namun tidak mampu dilaksanakan walaupun memiliki mandat jelas pada pilihan raya umum lepas.Pelan Muhyiddin bukanlah sebuah manifesto pilihan raya yang sebelum ini pernah ditakrifkan sebagai “bukan kitab suci, sekadar panduan”.Tetapi sebaik sahaja ditawarkan, beberapa pemimpin parti sudah cepat-cepat menolak tawaran tersebut.Reaksi mereka sememangnnya dapat difahami.Politik kita memang lama diwarnai sikap besar diri dan emosi. Ramai ahli politik sudah terbiasa dengan konsep kuno iaitu kesetiaan kepada parti, walaupun ia bermaksud matlamat utama mereka untuk berkhidmat kepada rakyat boleh digadaikan.Hakikatnya, persefahaman rentas parti ini merupakan alat yang sofistikated dan praktikal bagi memastikan dasar-dasar yang akan menguntungkan negara dapat terus berjalan.Di UK misalnya, pelbagai kerajaan yang berkuasa bertindak mengambil pendekatan ini dalam menyelesaikan perbalahan yang rumit, termasuk dalam rundingan pasca-Brexit akhir tahun lalu.Oleh itu, untuk menolak tawaran Muhyiddin dan menyifatkannya sebagai rasuah, atau menganggapnya langkah terdesak untuk terus berkuasa, adalah sesuatu yang simplistik.Mereka yang membuat dakwaan sedemikian sama ada tidak memahami definisi rasuah, atau terperangkap dalam kapsul masa sistem demokrasi berparlimen.Dengan membuat tawaran secara terbuka yang dipancarkan menerusi saluran televisyen, Muhyiddin membuka lembaran baru dalam politik Malaysia.Beliau boleh saja memikat ahli Parlimen dengan tawaran wang tunai, jawatan dan kontrak supaya mereka melompat parti lalu menambah angka sokongan kepada kerajaan.Sebaliknya, ahli Parlimen diberikan notis secara terbuka dengan sebuah permintaan yang jelas: berikan sokongan sementara untuk mengelakkan kejatuhan kerajaan pada waktu genting ini, dan sebagai gantinya mereka dapat melaksanakan apa yang diperjuangkan selama ini.Malah pada masa sama, mereka juga boleh terus kekal sebagai pembangkang dan meneruskan peranan mereka.Bagaimana ia boleh dikatakan sebagai rasuah adalah sesuatu sukar difahami.Dan yang paling istimewa dalam tawaran Muhyiddin ini ialah sebilangan pemimpin yang dicemari dengan perbuatan salah guna kuasa dan rasuah akan dihumban ke dalam tong sampah politik.Di dalam tong sampah inilah, sekerat dua mereka boleh terus membuat ulasan sinis dan tenggelam dalam pujian komen media sosial yang dinaikkan pengikut palsu mereka.Abdar Rahman Koya adalah CEO dan editor MalaysiaNow.


Pengeluaran KWSP, dulu penyelamat kini penyebab harga barang naik?

Pengeluaran wang akaun kedua Kumpulan Wang Simpanan Pekerja (KWSP) sejak dua tahun lalu dikatakan menjadi penyelamat kepada rakyat yang terjejas akibat penutupan ekonomi dan sempadan sejak wabak Covid-19 melanda dunia.
Bermula dengan pengeluaran menerusi i-Sinar sebanyak RM10,000, beberapa siri pengeluaran lain turut diberikan kerajaan.
Kali terakhir ialah i-Citra yang mana RM10,000 lagi dikeluarkan oleh mana-mana pencarum yang mahu berbuat demikian.
Antara bantuan lain termasuk pakej rangsangan dan moratorium pinjaman bank.
Meskipun ia dilihat tepat dengan keadaan semasa, pembukaan semula sektor ekonomi secara beransur-ansur menyebabkan perbelanjaan meningkat.
Sebelum ini, beberapa pakar ekonomi memberi amaran terhadap pengeluaran i-Citra pada tahun ini yang dikhuatiri bakal menyebabkan inflasi di negara ini.
Pakar ekonomi daripada Universiti Tun Razak, Barjoyai Bardai berkata, tidak dinafikan pengeluaran itu menyebabkan harga barang meningkat dengan mendadak.
"Pemberian bantuan kerajaan kepada kumpulan sasar juga jumlahnya melebihi RM10 bilion, manakala ambilan daripada KWSP berjumlah RM60 bilion.
“Kesannya dapat dilihat pada kos makan di restoran. Apabila kelonggaran diberikan, rakyat ramai makan di restoran.
“Ini menyebabkan permintaan kepada barang-barang mentah meningkat mendadak," katanya kepada MalaysiaNow.
Katanya, permintaan tinggi daripada peniaga makanan menyebabkan pengguna lain terpaksa membayar harga yang tinggi untuk bahan-bahan makanan.
Sebagai contoh, peniaga makanan yang menerima kontrak membekal makanan mungkin sanggup membayar sehingga RM20 untuk sekilo.
Pembekal katanya akan lebih cenderung untuk menjual kepada peniaga makanan berbanding isi rumah biasa.
Harga ayam antara perkara yang rungutan utama berhubung kenaikan harga barang.
Sebelum ini, kerajaan memberi subsidi kepada penternak ayam namun ia ditarik semula.
Cadangan mengapungkan harga ayam juga ditarik semula dan harga siling RM9.40 sekilo ditetapkan.
Eksport ayam ke negara Singapura juga tidak dibenarkan dalam usaha menambah bekalan ayam di pasaran tempatan.
Selain harga ayam, harga minyak sawit dalam botol juga dilaporkan meningkat, manakala subsidi minyak masak paket satu kilogram diteruskan.
Ketua pakar ekonomi Bank Islam Afzanizam Abdul Rashid berkata, sememangnya terdapat impak daripada pakej rangsangan dan pengeluaran KWSP namun ia tidak boleh dikuantifikasi.
“Apabila duit itu banyak dalam sistem ekonomi, berlaku kenaikan permintaan mendadak selepas ekonomi dibuka.
"Daripada segi peningkatan aktiviti ekonomi, suku pertama tahun ini menyaksikan lonjakan sehingga 5%. Ada faktor tarikan permintaan (demand pull) di situ," katanya.
Bagaimanapun, pakar ekonomi dari Malaysia University of Science and Technology, Geoffrey Williams berkata kenaikan harga makanan ialah disebabkan sekatan bekalan akibat daripada siri perintah kawalan pergerakan.
"Pengeluar makanan merendahkan tahap pengeluaran dan sukar untuk mereka bergerak semula. Terdapat juga isu-isu anti-persaingan yang mana sedang diteliti oleh kerajaan.
"Inflasi ketika ini tiada kaitan dengan pengeluaran wang KWSP atau pakej rangsangan.
“Pengeluaran dan pakej itu menyediakan sokongan minimum untuk permintaan semasa perintah kawalan pergerakan dan tanpanya, keadaan akan jadi lebih bermasalah dan kita akan mengalami masalah di bahagian bekalan, pertumbuhan yang lebih rendah dan inflasi yang lebih tinggi," katanya.
Dalam pada itu, mereka berkata tindakan pemantauan kerajaan merupakan satu perkembangan positif yang menyasarkan sikap anti-persaingan dan manipulasi pasaran oleh pihak kartel, monopoli dan orang tengah.
Barjoyai berkata, harga sesuatu komoditi tidak ditentukan oleh peniaga runcit semata-mata, tetapi sistem pasaran yang melalui rantaian bekalan.
"Rantaian ini bermula dari pengeluar kepada pemborong, melalui beberapa tahap sebelum sampai kepada peruncit. Kita tak tahu sebenarnya siapa yang memanipulasi harga.
"Penternak kata mereka menjual kurang daripada RM5 sekilo ayam, jadi bagaimana harga boleh jadi sampai RM8.50-RM9.40 apabila sampai ke peruncit?" katanya.
Williams menambah elemen seperti monopoli, kartel dan orang tengah tidak terhasil daripada kuasa pasaran, namun menerusi lesen, permit dan regulasi yang dikeluarkan kerajaan hanya kepada pihak-pihak tertentu.
Dengan fungsi yang sebenarnya, katanya orang tengah boleh bertindak sebagai penyelaras bekalan dan membawa produk ke pasaran, selain perkongsian sumber seperti pengangkutan.
"Bagaimanapun, pengalaman umum di Malaysia ialah orang tengah menggunakan posisi mereka untuk memanipulasi pasaran, menaikkan harga dan mengambil sebahagian besar hasil antara penternak dan pengguna.
"Polisi kerajaan sejak bertahun-tahun menghasilkan susun atur anti-persaingan ini, dan sekarang kita melihat sendiri akibat dan kosnya.
“Bagus jika kita melihat elemen ini dipecahkan,” katanya.


Kes harian Covid-19 kekal di paras 12,000

Malaysia merekodkan kes baru sebanyak 12,735 menjadikan kes keseluruhan Covid-19 meningkat sebanyak 2,245,695 kes.Sarawak kekal mencatat kes harian tertinggi sebanyak 2,487 hari ini disusuli Selangor yang mencatat 1,940 kes jangkitan.Sabah mencatatkan kes harian sebanyak 993, Kedah (1,033), Kelantan (1,232), Perak (913), Pulau Pinang (763), Kuala Lumpur (258), Pahang (697), Melaka (194), Negeri Sembilan (132), Terengganu (726) dan Johor (1,241).Putrajaya (28), dan Perlis (97) sahaja negeri yang mencatat kes dua digit hari ini.Sementara Labuan (1) mencatatkan kes satu digit hari ini.MENYUSUL LAGI


‘Lebih baik mati’: Perjalanan sukar pesakit HIV dari pedalaman untuk rawatan

Setiap dua bulan, Ryan dan neneknya akan bersiap untuk melakukan perjalanan empat jam yang melelahkan dari rumah mereka di Lubok Antu, sebuah daerah luar bandar Sri Aman, Sarawak, menuju ke ibu kota Kuching.Ia merupakan perjalanan panjang dan melelahkan bagi seorang kanak-kanak berusia 13 tahun.Namun, perjalanan Ryan ke hospital di bandar itu mesti dilakukan demi rawatan penyakitnya.Ryan dilahirkan dengan jangkitan virus imunodefisiensi manusia atau HIV.Penyakit itu menjadikan hidup penghidapnya sukar.Bahkan ia semakin sukar akibat wabak Covid-19 melanda negeri ini.Di Sarawak, pandemik Covid-19 membunuh 145 orang setakat ini dengan lebih daripada 25,000 jangkitan dicatatkan sejak virus itu pertama kali dikesan tahun lalu.Sepanjang minggu lalu, Sarawak kekal menjadi antara negeri yang mencatat jumlah kes harian yang tinggi.Ia mencatat 960 kes pada 16 April lalu, sebuah angka kes harian tertinggi pernah dicatatkan negeri itu.Dengan penumpuan pada virus tersebut dan pelbagai usaha dijalankan bagi membendung penularannya, golongan pesakit seperti Ryan adalah mereka yang berisiko tinggi jika dijangkiti dan turut menjadi mangsa keadaan.Sejak kecil Ryan mendapat rawatan bagi penyakitnya di sebuah hospital di Bintulu kerana ibunya bekerja di bandar itu.Namun, dia kehilangan kedua ibu bapa pada usia tujuh tahun.Setelah kematian mereka, Ryan tinggal bersama neneknya, Mary, di Lubok Antu.Ketika ini, perkara paling mustahak bagi Ryan adalah bagaimana untuk meneruskan rawatannya.“Ryan berada di bawah jagaan saya sejak ibu bapanya meninggal dunia,” kata Mary kepada MalaysiaNow.“Setelah kematian mereka, kesnya dirujuk ke Kuching.“Secara asasnya, dia perlu jumpa doktor setiap dua bulan untuk rawatan dan pemeriksaan lanjut.”Bagaimanapun, untuk mendapatkan rawatan ini, wang sentiasa menjadi hambatan kepada mereka.Walaupun kos rawatan di hospital kerajaan adalah percuma, namun kos-kos lain meningkat, terutamanya kos pengangkutan.Rawatan di hospital yang terletak di Kuching memaksa Ryan dan neneknya menempuh perjalanan empat jam melalui darat.“Kami tidak miliki pengangkutan. Kami bergantung dengan pengangkutan awam seperti bas dan ‘van sapu’,” kata Mary, merujuk pada kenderaan pengangkutan haram atau tidak berlesen.Sekiranya mereka menaiki bas, mereka perlu ke Sri Aman terlebih dahulu untuk membeli tiket.Bas akan berhenti di Kuching Central, lokasi yang masih jauh dari hospital.Untuk sampai ke hospital, mereka mesti menaiki bas lain.Kadang-kadang, mereka terpaksa menggunakan perkhidmatan e-hailing Grab – namun itu hanya boleh dilakukan jika mereka mempunyai lebihan wang hari itu.“Anda tak boleh akses penjagaan kesihatan secara percuma,” kata Mary.“Walaupun orang kata sektor kesihatan awam adalah percuma, namun untuk pergi ke tempat besar, perlukan wang ringgit.”“Sejak Covid melanda, ia menyusahkan kami, kosnya makin tinggi.”Cerita seperti itu tidak asing bagi pesakit HIV yang tinggal di pedalaman Sarawak.Seorang aktivis dari Persatuan Prihatin AIDS Sarawak, Dr Yuwana Podin berkata ramai pesakit HIV tidak dapat menjalani rawatan kerana doktor dan pakar perubatan terpaksa dikerahkan bagi usaha melawan pandemik .Situasi ini diburukkan lagi dengan kekurangan kemudaPersatuan Prihatin AIDS Sarawakhan sekali gus menaikkan kos kemudahan penjagaan kesihatan.Bercakap kepada MalaysiaNow, beliau berkata perintah kawalan pergerakan yang dilaksanakan sejak Mac tahun lalu turut menyulitkan pesakit seperti Ryan, yang terpaksa melalui sekatan jalan raya dan sekatan polis untuk sampai ke hospital.Mereka juga terpaksa memohon kebenaran keluar daerah lebih awal, satu hal yang menyulitkan buat yang tinggal di pedalaman.“Pemeriksaan kesihatan mereka mungkin juga terpaksa ditangguhkan kerana Covid-19,” kata Yuwana.“Sama ada sementara atau tidak, menghentikan rawatan boleh menyebabkan virus itu kembali aktif, menjadikannya lebih sukar untuk dikendalikan.“Penting bagi pesakit (HIV) jalani rawatan susulan, pemeriksaan dan memakan ubat secara berkala demi mengekang virus HIV dan memastikan sistem imuniti tubuh mereka tetap kuat.”Beliau juga menggesa semua pesakit HIV untuk mendaftar vaksinasi sambil mengatakan virus Covid-19 “tak akan beri peluang (jika ia menjangkiti)” mereka.Bagaimanapun, bagi Ryan untuk tetap kuat adalah satu perkara yang sangat sukar.Walaupun masih muda, dia terpaksa bertahan dengan pelbagai ujian lebih-lebih lagi ketika Covid-19 menyerang negara ini.“Ryan sering beritahu saya, lebih baik dia mati,” kata Mary.


KKM kesan sijil vaksinasi dijual dalam talian

Kementerian kesihatan (KKM) telah mengenalpasti satu kes penjualan sijil vaksinasi dalam bentuk kad fizikal secara dalam talian di utara tanah air.Timbalan Menteri Kesihatan Noor Azmi Ghazali berkata tindakan akan diambil Unit Inspektorat dan Perundangan KKM ke atas pihak yang terlibat selain laporan polis telah dilakukan bagi membolehkan pihak berkuasa menyiasat perkara berkenaan.“Kita tidak membenarkan penjualan (sijil vaksinasi) ini kerana ia adalah satu penipuan sebab akan ada individu melakukan penipuan mengatakan dia sudah menerima dua dos vaksin Covid-19.“KKM tidak ada mengeluarkan atau membuat perolehan kepada mana-mana pihak untuk mengeluarkan kad vaksinasi kerana sekiranya mahu dine-in (makan di premis) atau merentas daerah, mereka perlu menunjukkan sijil digital di aplikasi MySejahtera atau kad vaksinasi yang dikeluarkan oleh KKM,” katanya kepada pemberita selepas meninjau pusat pemberian vaksin (PPV) Awam di Kompleks Jabatan Kemajuan Masyarakat hari ini.Semalam, Ketua Jabatan Obstetrik dan Ginekologi Hospital Sultanah Bahiyah Dr Mohd Rushdan Mohd Noor dalam hantaran yang dimuat naik melalui laman Facebook beliau mendedahkan sijil vaksinasi Covid-19 dalam bentuk kad fizikal sudah dijual secara dalam talian.Beliau turut menyiarkan tangkap layar penjualan kad fizikal dalam talian yang tertera sijil digital vaksinasi Covid-19 yang dicetak dan dijual pada harga RM15.Dalam perkembangan lain, Dr Noor Azmi berkata individu dari luar negara yang pulang ke Malaysia perlu mendaftar aplikasi MySejahtera bagi membolehkan mereka sentiasa mengemaskini tahap kesihatan.“Apabila pulang dari luar negara, di pintu masuk lapangan terbang pihak KKM akan mengambil segala maklumat mengenai tahap kesihatan dan akan dimasukkan ke dalam MySejahtera,” katanya.Sebelum ini, Perdana Menteri Muhyiddin Yassin berkata kemudahan bagi individu yang menerima vaksinasi lengkap iaitu pengembara warganegara dan bukan warganegara yang mempunyai kediaman di Malaysia termasuk Penduduk Tetap dan Malaysia MY Second Home yang pulang atau tiba dari luar negara dibenarkan menjalani kuarantin wajib di rumah dan diberikan perintah pengawasan dan pemerhatian di rumah (HSO) digital.


Kondominium mewah terabai serlahkan kesan pandemik di Lembah Silikon Malaysia

Walaupun Cyberjaya menerima julukan sebagai bandar IT Malaysia, namun kawasan hartanah di kawasan itu dilihat mulai bergelut untuk terus bertahan selepas negara dilanda pandemik Covid-19.Beberapa buah kondominium yang pernah menjadi ikon dan kebanggaan penduduknya kini semakin sepi dan terbiar dengan banyak fasiliti tidak berfungsi dan bilangan penyewa yang semakin berkurangan, menyerlahkan kegagalan objektif bandar itu untuk menjadi Lembah Silikon Malaysia.Antaranya, kondominium The Place terletak bersebelahan sebuah pusat pengajian tinggi swasta yang tersohor, Universiti Teknologi Kreatif Limkokwing (LUCT).Selain The Place, The [email protected], sebuah rumah pangsa yang siap dibina pada 2009 juga kini turut berdepan masalah.Kehadiran pelajar dalam dan luar negara di beberapa pusat pengajian swasta di Cyberjaya memenuhi unit-unit kondominium ini sebagai pilihan utama kediaman mereka.Tiga tahun lalu, The Place dan The Domain sering kali disebut-sebut sebagai unit kediaman “kayangan” dalam kalangan penduduk setempat mengambil kira bayaran sewa yang mencecah ribuan ringgit dan fasiliti yang disediakan di kondominium tersebut adalah mewah dan eksklusif.Malah, terdapat banyak unit-unit komersial yang disewa menawarkan perkhidmatan yang jarang dijumpai di kondominium lain.Ini termasuk gimnasium, butik pakaian, bar dan kafe mewah.Namun, tinjauan MalaysiaNow mendapati kurang daripada 10 unit komersial yang masih menjalankan perniagaan.Unit-unit kediaman mewah di Cyberjaya ini pada awalnya menyasarkan kumpulan pekerja pengetahuan (knowledge worker).Pengabaian bangunan jelas kelihatan di The Place di mana kemudahan seperti kolam renang tidak lagi digunakan.Mereka ini termasuklah golongan profesional seperti jurutera, doktor pakar, pegawai bank, akauntan, peguam dan saintis.Cyberjaya merupakan bandar baru yang dibina bersama-sama dengan Putrajaya di mana ia adalah sebahagian daripada projek Lembah Silikon Malaysia cetusan idea dari bekas perdana menteri Dr Mahathir Mohamad.Bandar yang dirasmikan pada 1997 itu merupakan tulang belakang Koridor Raya Multimedia (MSC).Masalah dihadapi Cyberjaya sudah bermula sebelum pandemik Covid-19 melanda negara.Bandar itu dilihat tidak banyak berubah seperti apa yang dibayangkan ketika awal penubuhannya.Banyak bangunan dengan reka bentuk futuristik di bandar itu tidak menarik perhatian dalam pasaran hartanah yang terus berkembang.Namun pembukaan pelbagai kampus universiti menyediakan talian hayat untuk pemilik rumah di mana mereka boleh menyewakan unit mereka kepada pelajar antarabangsa pada kadar yang berpatutan.Talian hayat itu bagaimanapun terputus selepas pandemik melanda.Seorang penganalisis hartanah, Adzman Shah Mohd Ariffin berkata, Cyberjaya sepatutnya menjadi satu bandar organik di mana golongan pekerja pengetahuan datang bekerja dan menetap di situ seiring dengan kewujudan perniagaan dan perkhidmatan besar yang disediakan di Cyberjaya seperti cawangan bank dari luar negara, servis pangkalan data dan pusat khidmat pelanggan.“Perkembangan Cyberjaya sepatutnya organik, bila orang ramai bekerja di situ dan menetap di situ. Mereka inilah yang sepatutnya menjadi sebahagian penduduk Cyberjaya,” kata Adzman kepada MalaysiaNow.”Tetapi, Cyberjaya tersasar dan menjadi satu perkampungan pelajar.”Adzman menambah kehadiran penyewa dalam kalangan pelajar yang ramai menyebabkan golongan bekerja memilih lokasi lain untuk membeli dan menyewa kediaman.Katanya, ini menyebabkan perkembangan Cyberjaya berubah menjadi satu pusat pelaburan untuk kediaman-kediaman disewa kepada pelajar kolej dan universiti berdekatan.Kesannya, kehadiran pelajar yang menyewa walaupun dalam jumlah yang ramai tetapi dalam tempoh singkat, tidak membantu dalam menaik taraf dan nilai hartanah di situ.Hal ini, katanya, pembeli menyasarkan unit-unit mereka hanya untuk pelajar dan apabila perniagaan dalam sektor pendidikan mulai merudum sejak dua tahun lalu akibat pandemik Covid-19, ia memberikan impak yang sangat besar kepada unit-unit kediaman tersebut.“Terlalu banyak lambakan unit-unit kediaman. Seperti di NeoCyber, kebanyakan unit semua dah terjual, tapi tiada penyewa. Bila tiada penyewa, pemilik juga tidak tinggal di situ, maka tiadalah wang masuk untuk tujuan penyelenggaraan. Sebab tu bila kita pergi ke sana,boleh tengok tempat-tempat itu kotor, rosak dan terbiar.”Antaranya, dua lot kedai serbaneka, satu kedai cetakan dan alat tulis serta satu restoran yang dikatakan baru dibuka tahun ini.Ejen hartanah yang bercakap dengan MalaysiaNow berkata sewa di The Place telah merosot serendah RM1,200 sebulan, dengan ramai pemilik menurunkan sewa sehingga RM900 atau malah RM800 sejak wabak Covid-19 melanda negara.Penutupan sempadan akibat pandemik menyebabkan ramai pelajar antarabangsa yang merangkumi 50% penyewa bengunan itu membatalkan kontrak sewa dan pulang ke negara masing-masing.Menurut satu sumber, ramai pelajar berhenti belajar di LUCT kerana universiti itu tidak lagi menawarkan beberapa program sarjana muda.Dia memberitahu, sekitar tiga hingga lima tahun lalu, tiada unit kosong di kondominium tersebut menjadikan ianya satu hartanah yang paling berbaloi untuk dibeli bagi pelaburan jangka panjang.Namun, kini lobi utamanya sunyi, terbiar dan tiada pengunjung menunjukkan tiada lagi kemeriahan dan unsur kemegahan di situ.Di ruang di bawah, banyak unit-unit parkir kosong kelihatan tidak dihuni kenderaan.Sementara itu, pemandangan dari unit kediaman di tingkat 17 mendapati ruang fasiliti yang sangat daif dengan kolam renang tidak lagi digunakan dan terbiar.Selain beberapa keping karpet yang sudah tercabut dibiar berselerakkan di atas lantai tersebut, satu keadaan yang mencemarkan pemandangan.“Ada orang sini datang sewa sebab dulu sini cantik, bila tengok macam ni, mereka keluar pergi tempat lain,” kata seorang pekerja penyenggaraan kepada MalaysiaNow.MalaysiaNow sedang berusaha menghubungi pengurusan bagi mendapatkan penjelasan mengenai situasi tersebut.Meskipun begitu, unit-unit rumah di kondominium ini masih mendapat sambutan dalam kalangan orang bekerja terutama sekali yang masih bujang dan belum berkeluarga.Ini memandangkan unit kediaman yang ditawarkan oleh The Place terdiri daripada unit jenis studio dan duplex yang berukuran kurang daripada 1000 kaki persegi, satu ruang yang inklusif untuk mereka yang gemar kepada konsep minimalis.Seorang penyewa yang ditemui di ruangan parkir, mahu dikenali sebagai Ahmed berkata, dia sudah menetap di situ sejak tahun 2018.Selepas tamat pengajian pada tahun sama, dia sambung menyewa dan mendapat kerja di kawasan berdekatan.Dia sangat maklum dengan perubahan semasa kondominium tersebut tetapi mengambil keputusan untuk kekal di situ memandangkan ia satu-satunya unit kondominium yang paling mudah untuk akses ke lebuh raya dan memberikan suasana tenang.“Jauh daripada tempat orang ramai, di sini tak bising. Sejak bekerja dari rumah akibat pandemik, saya bermesyuarat dalam talian hampir setiap hari. Tapi tak risau, tak bising, jauh dengan jalan utama.“Pemandangan juga cantik, hijau. Kurang stress,“ kata pemuda dari negara Timur Tengah itu.Mengulas lanjut, Adzman yang berpengalaman lebih 30 tahun dalam kajian dan analisis hartanah di Malaysia berkata, beliau pernah menjana hampir RM2000 sebulan hasil sewa satu unit kondominium di NeoCyber.“Tapi semua tu tinggal kenangan. Sekarang terlalu banyak lambakan unit-unit kediaman tak disewa. Jadi oversupply pula (lebih bekalan).“Memang teruk, dan kes ini terlalu disenyapkan. Cyberjaya terlalu menunjukkan sisi gaya hidup dari luar, nampak mewah dan meriah, tetapi bermasalah.“Kasihan, satu smart city yang tidak smart,” katanya.


Vaksin Covid-19 bukan jaminan PRU15 didesak Umno boleh diadakan, kata pakar kesihatan

Vaksin Covid-19 yang bakal tiba pada penghujung Februari bukanlah jaminan desakan Umno agar kerajaan mengadakan Pilihan Raya Umum ke-15 (PRU15) tahun ini perlu didengari ketika penularan kes mencatatkan rekod tertinggi sejak kebelakangan ini, kata pakar kesihatan.Tambahan pula, menurut Presiden Persatuan Pakar Perubatan Kesihatan Awam Malaysia Dr Zainal Ariffin Omar, program vaksinasi akan mengambil masa yang lama dan berkemungkinan sehingga setahun untuk mencapai sasaran 80% rakyat Malaysia mendapatkannya.“Pada peringkat awal, ia hanya diberi kepada ‘frontliners’ sahaja dan bukannya orang awam. Orang awam masih terdedah kepada jangkitan,” katanya kepada MalaysiaNow.“Vaksin memerlukan masa yang panjang untuk melindungi semua orang dan menurunkan jangkitan dengan berkesan.”Majlis Kerja Tertinggi Umno pada Rabu mendesak kerajaan Perikatan Nasional (PN) untuk membubarkan Parlimen bagi memberikan laluan kepada PRU15 diadakan sebelum suku pertama tahun ini berakhir.Desakan Umno itu menimbulkan kemarahan ramai pihak kerana pada ketika ini, negara sedang berdepan dengan kes Covid-19 tertinggi dengan buat pertama kalinya melepasi angka 3,000 semalam.Lebih sedozen ahli Parlimen daripada tujuh parti pembangkang menentang desakan untuk mengadakan PRU15 sekarang, mengatakan keselamatan rakyat lebih penting daripada perebutan kuasa Umno.Zainal berkata, sekiranya PRU15 boleh diadakan sekarang, semua pihak perlu bersedia berdepan dengan risiko peningkatan jangkitan Covid-19 seperti yang berlaku selepas Pilihan Raya Negeri (PRN) Sabah.“Vaksin memerlukan masa yang panjang untuk melindungi semua orang dan menurunkan jangkitan dengan berkesan.”“Sebaik-baiknya elakkan PRU15 diadakan dalam masa terdekat. PRN Sabah adalah contoh terbaik kesan kepada rakyat dan negara,” katanya.Katanya, vaksin juga tidak dapat menghentikan jangkitan Covid-19 dalam masyarakat pada tempoh waktu yang singkat.“Jadi apa pun pencegahan yang utama ialah prosedur operasi standard (SOP) yang ada seperti penjarakan fizikal, pemakaian pelitup muka, elakkan perhimpunan awam dan semua ini akan terjejas jika berlaku PRU dalam masa terdekat,” katanya.Zainal berkata tidak wajar ahli politik menggunakan contoh beberapa negara luar yang tetap mengadakan pilihan raya meskipun kes Covid-19 sedang meningkat sebagai justifikasi memaksa kerajaan membubarkan Parlimen.“Amerika dengan kes dan kematian yang tinggi boleh jadi contoh terbaik. Kita tak perlu merisikokan negara dan rakyat.“Eloklah orang politik berfikir secara rasional. Kestabilan politik tak akan di capai walaupun dengan PRU15 dalam masa terdekat,” katanya.Minggu lalu Presiden Umno Ahmad Zahid Hamidi menyelar kerajaan PN pimpinan Muhyiddin Yassin kerana takut mengadakan PRU15 dalam jangka masa terdekat.Pada sidang media selepas merasmikan Mesyuarat Perwakilan Umno Bahagian Bagan Datuk, Zahid berkata lebih 30 negara sudah mengadakan pilihan raya sepanjang pandemik Covid-19.Zainal menasihatkan semua wakil rakyat berfikir secara waras apakah keutamaan dalam kehidupan.“Fikir masak-masak. Di mana keutamaan kita? Pergi tanya pengundi mereka. Apa yang rakyat mahu.“Usahakan kestabilan politik dengan perpaduan dan tolak ansur. Jangan perjudikan kesihatan dan nyawa rakyat dan negara,” katanya.


Sabah beralih ke Fasa 2 Pelan Pemulihan Negara

Sabah akan menyertai enam lagi negeri ke Fasa Dua Pelan Pemulihan Negara (PPN) pada 10 Julai, kata Menteri Pertahanan Ismail Sabri Yaakob hari ini.Dalam sebuah kenyataan, beliau berkata Majlis Keselamtan Negara (MKN) bersetuju untuk peralihan tersebut dilaksanakan berdasarkan kejayaan negeri itu mencapai sasaran tiga indikator utama PPN.Sabah menyertai Pulau Pinang, Perlis, Kelantan, Terengganu, Pahang dan Perak selepas mendapat lampu hijau untuk beralih ke fasa kedua PPN.Berhubung trend angka jangkitan yang tinggi di Selangor, Ismail berkata kerajaan bersetuju untuk menubuhkan satu lagi Hospital Medan Angkatan Tentera Malaysia (ATM) di Hospital Tengku Ampuan Rahimah (HTAR) Klang bagi menyokong kesiapsiagaan perkhidmatan kesihatan di negeri Selangor seterusnya membantu KKM menangani situasi pandemik Covid-19 di negeri tersebut ketika ini.Beliau berkata kementerian kesihatan hmengesahkan purata kes harian di negeri Selangor dalam tempoh 14 hari kebelakangan menunjukkan trend peningkatan secara mendadak dengan jumlah kluster yang semakin meningkat.


Pakar sokong pekerja asing diberikan suntikan vaksin Covid-19

Pakar perubatan menyuarakan sokongan agar pekerja asing di negara ini diberikan suntikan vaksin Covid-19 bagi mengawal penyebaran virus terbabit yang kini menjangkiti lebih 200,000 orang dan meragut 770 nyawa.Mereka juga menggesa kerajaan memberikan keutamaan kepada golongan migran dalam Pelan Vaksinasi Kebangsaan memandangkan kebanyakan daripada mereka tidak peka terhadap keadaan persekitaran sehingga menjadi golongan mudah terjangkiti.“Suntikan vaksin kepada pekerja asing perlu diberi keutamaan kerana mereka merupakan populasi berisiko tinggi dijangkiti virus Covid-19 memandangkan menghuni secara beramai-ramai dalam satu kediaman,” kata Presiden Persatuan Perubatan Malaysia Dr Subramaniam Muniandy kepada MalaysiaNow.Kenyataan ini dikeluarkan ketika aktivis migran menuntut kerajaan mengambil kira golongan pekerja asing sama ada memiliki dokumentasi atau tidak untuk diberikan suntikan vaksin memandangkan kes yang tinggi dicatatkan dalam kalangan mereka.Pelan Vaksinasi Kebangsaan yang dijangka akan dilaksanakan pada bulan ini menyasarkan 70% imuniti kelompok melibatkan 23 juta rakyat Malaysia dengan memberi keutamaan kepada petugas kesihatan barisan hadapan.Seterusnya suntikan akan diberikan kumpulan berisiko tinggi seperti warga emas berusia 60 tahun dan individu yang mempunyai penyakit kronik.Fasa ketiga akan meliputi semua warga awam berusia 18 tahun dan ke atas.Pakar perubatan yang bercakap kepada MalaysiaNow berkata, golongan migran seharusnya tergolong dalam kumpulan berisiko tinggi disebabkan keadaan tempat tinggal mereka yang sesak sehingga menyebabkan kesukaran untuk mematuhi prosedur operasi standard (SOP).Azrul Mohd Khalib, ketua pegawai eksekutif Pusat Galen untuk Kesihatan dan Polisi Sosial menyarankan kerajaan menangani isu ini dari perspektif kesihatan awam memandangkan kes meningkat tinggi secara konsisten.“Ini merupakan kecemasan dalam kesihatan awam,” tambahnya.“Kita harus melihat ini sebagai satu pelaburan kepada objektif kesihatan secara keseluruhan dalam menguruskan penularan penyakit ini di Malaysia”.Dianggarkan seramai dua juta pekerja asing berdaftar dalam negara hingga Jun 2019. Tiga juta lagi tidak berdaftar menjadikan jumlah keseluruhan sebanyak lima juta orang.Menurut perkiraan kementerian kesihatan, kos suntikan Covid-19 untuk seorang berharga RM77.35. Ini bermaksud jumlah keseluruhan untuk suntikan lima juta orang pekerja asing dianggarkan berjumlah RM386.75 juta.Pakar bagaimanapun masih tidak sepakat berkaitan dengan siapa yang akan menanggung kos tersebut.Subramaniam berkata, kos tersebut seharusnya ditanggung majikan yang bertanggungjawab terhadap kesihatan pekerja mereka.Bagaimanapun, Dr Raj Kumar Maharajah, presiden Persatuan Pengamal Perubatan Malaysia tidak bersetuju dengan pendapat tersebut.“Sekarang ini bukan masa untuk kedekut,” katanya dan menambah Covid-19 tidak mengenal mangsa.Beliau berkata, pihak kedutaan seharusnya mengambil tanggungjawab terhadap rakyat mereka di Malaysia.“Pihak kedutaan seharusnya memberikan subsidi terhadap kos suntikan kepada pekerja asing ini,” katanya.Beliau menambah, kerajaan boleh menjalankan pelan pemvaksinan kepada pekerja asing sekiranya dana mencukupi.Bekas timbalan ketua pengarah kesihatan, Dr Christopher Lee mencadangkan tanggungjawab bersama antara kerajaan, pekerja dan majikan.“Secara prinsipnya, memberikan vaksin kepada seramai mungkin orang di negara ini adalah lebih baik tidak kira sama ada mereka warganegara atau tidak,” katanya.“Bagi mengawal keadaan pandemik di negara ini, memberi suntikan kepada pekerja asing merupakan salah satu strategi untuk memastikan kita dapat membuka sektor perniagaan disebabkan mereka merupakan tenaga pekerja terbesar.”Azrul turut berkata, kos suntikan vaksin lebih menjimatkan berbanding menampung belanja rawatan pesakit.“Sekarang ini bukan masa untuk kedekut,” katanya dan menambah Covid-19 tidak mengenal mangsa.“Virus tidak mengenal sama ada anda mempunyai kad pengenalan, passport atau tidak mempunyai dokumen, tetapi disebabkan komuniti migran hidup dan bekerja dalam kalangan kita, melindungi mereka bermakna melindungi yang lain-lain juga”.


11-0 selepas belanjawan Kementerian Pembangunan Usahawan dan Koperasi diluluskan

Belanjawan 2021 bagi Kementerian Pembangunan Usahawan dan Koperasi diluluskan dengan undian suara di Dewan Rakyat, menjadikannya kementerian ketiga yang diluluskan hari ini.Ini menjadikan kerajaan Perikatan Nasional (PN) berjaya meluluskan 11 Rang Undang-undang (RUU) berhubung Belanjawan 2021.Semalam belanjawan bagi Kementerian Tenaga dan Sumber Asli, Kementerian Pertanian dan Industri Makanan dan Kementerian Pembangunan Luar Bandar diluluskan dengan undian suara.


Kelelahan manusia dalam menghadapi Covid-19

Kelelahan atau fatigue sedang dialami manusia di seluruh dunia dalam menghadapi Covid-19.Mereka mahu wabak ini segera berlalu dan ingin kembali kepada keadaan normal seperti tahun 2019 dan sebelumnya.Selain daripada kesan buruk Covid-19 terhadap ekonomi, sosial dan politik dunia, kelelahan ini boleh membawa kemurungan bukan sahaja kepada individu-individu tertentu tetapi terhadap keseluruhan manusia yang mana ia menjadikan kehidupan dirasakan muram dan tidak bersemangat.Perasaan lelah atau letih adalah fenomena biasa bagi manusia apabila keadaan buruk berlangsung terlalu lama untuk ditanggung mereka.Perkara ini biasa berlaku dalam peperangan. Pada mula peperangan, suasana bersemangat yang tinggi pasti wujud.Tetapi apabila ia berlanjutan untuk masa yang lama, mereka yang terlibat dengan perang akan merasa lelah dan penat, serta mahu perang segera ditamatkan.Maka akhirnya perang tamat tanpa mengira siapa yang menang, atau sekurang-kurangnya diadakan gencatan senjata.Maka berapa lama pun peperangan berlaku, akhirnya ia akan terhenti juga kerana kelelahan manusia. Tidak ada sesiapa yang sanggup berperang begitu lama.Akhirnya bukan sahaja kehabisan sumber tetapi manusia akan berasa jemu dan mahu kembali hidup normal.Tetapi dengan Covid-19, ia bukan perang sesama manusia. Ia adalah perang melawan virus yang tidak kelihatan.Manusia berasa penat dan lelah dalam peperangan ini tetapi virus itu terus tersebar tanpa sebarang tanda penamatnya.Namun jika melihat sejarah, tiada wabak yang berpanjangan. Semua wabak ada akhirnya.Bukanlah bermakna virus itu penat dan lelah, tetapi atas banyak faktor, wabak itu akan terhenti sendiri, sama ada kerana mangsa sudah semuanya mati dan virus berkenaan tidak boleh merebak lagi, ataupun ia sendiri bermutasi dan tidak boleh lagi menjangkiti manusia.Maknanya kalau dibiarkan pun, virus ini akan terhenti dengan sendiri. Inipun boleh berlaku pada Covid-19.Tetapi sebelum ia terhenti, lebih banyak manusia terkorban dan lebih luas kemusnahan berlaku dari segi ekonomi dan tamadun.Keadaan inilah yang hendak dihalang oleh pihak-pihak berkuasa di seluruh dunia. Tetapi Covid-19 berbeza daripada virus-virus sebelum ini.Ada tiga perkara yang menjadikan Covid-19 berbeza daripada virus terdahulu.Pertama, ia mudah dan cepat merebak.Kedua, wabak kali ini bersifat global sepenuhnya.Ketiga, setakat ini saintis cenderung untuk berpendapat bahawa Covid-19 berkait dengan perubahan iklim, pemanasan global, pemusnahan hutan dan pemerdagangan hidupan liar.Keadaan ini berlaku kerana generasi manusia hari ini tidak seperti dahulu.Covid-19 mudah dan cepat merebak kerana sebahagian besar manusia sekarang tinggal di tempat-tempat sesak dan padat di kota-kota raya.Selain itu, manusia hari ini banyak keluar rumah, menggunakan pengangkutan awam dan makan di kafe serta restoran.Covid-19 ini bersifat global kerana industri pelancongan dan manusia hari ini banyak menggunakan pengangkutan udara.Hanya beberapa hari saja, Covid-19 dapat keluar dari Wuhan untuk sampai ke Paris.Ramalan bahawa perubahan iklim akan memunculkan virus baru diutarakan para saintis sejak 20 tahun lalu.Namun manusia hari ini juga berbeza daripada generasi terdahulu.Kini manusia melalui sistem pemerintahan dan pentadbiran yang tersusun mempunyai perkhidmatan kesihatan canggih bagi menghadapi virus ini.Mereka juga sama ada melalui sistem demokrasi ataupun autokrasi komunis seperti di China berupaya melaksanakan kawalan pergerakan bagi menghalang merebaknya Covid-19.Di atas segalanya, manusia hari ini mampu membangun vaksin dengan cepat untuk melawan virus itu.Dalam pada itu, manusia hari ini pula tidak akan mempunyai kesabaran dan ketahanan emosi seperti generasi terdahulu.Lepas setahun, manusia berasa lelah atau penat dalam menghadapi Covid-19. Mereka tidak sabar untuk kembali pada keadaan normal.Kalau semasa Perang Dunia Kedua, manusia dengan sabar mengharungi peperangan selama lima tahun tetapi hari ini, manusia tidak akan sanggup mengalami satu tahun lagi hidup secara tidak normal bagi menghadapi Covid-19 ini.Masalahnya, kehidupan manusia sudah bersifat global. Satu atau dua negara bebas Covid-19 tidak akan menjadikan rakyatnya kembali hidup normal.Contohnya, kalau hanya Australia dan New Zealand bebas Covid-19 tetapi negara-negara lain masih berkurung dengan sempadan mereka ditutup, penduduknya masih tidak dapat hidup dengan normal.Ini kerana apa yang disebut normal meliputi kebebasan keluar negara, dan menerima kedatangan pengunjung luar.New Zealand umpamanya memperoleh banyak pendapatan dari industri pelancongan.Mereka perlu kedatangan pengunjung luar. Selagi dunia tidak pulih, maka industri itu tidak dapat dihidupkan semula.Ini bermakna mereka tidak dapat kembali kepada kehidupan normal.Buat masa sekarang, kelelahan manusia dalam menghadapi Covid-19 diharap dapat diatasi melalui vaksin.Sejak awal Januari banyak negara memulakan proses vaksinasi. Setiap negara mempunyai rancangan masing-masing untuk proses ini.Singapura dengan jelas mempunyai rancangan vaksin yang dijangka akan sempurna selepas beberapa bulan lagi.Israel menetapkan bahawa semua rakyatnya akan divaksin.Cuba yang banyak bergantung pada industri pelancongan juga menetapkan 100% penduduknya akan divaksin.Jika ada perancangan jelas daripada kerajaan yang kuat, ia menaikkan keyakinan rakyat bahawa masalah Covid-19 ni akan dapat diatasi dengan segera.Singapura, New Zealand. Indonesia, Cuba, China, Jepun dan lain-lain negara yang mempunyai kerajaan kuat akan menunjukkan kelelahan yang ditanggung rakyat dalam menghadapi Covid-19 adalah sesuatu yang akan segera berlalu.Malah Amerika Syarikat juga berasa lega apabila memperoleh presiden baru, Joe Biden yang dengan segera mengubah sepenuhnya dasar dalam menghadapi Covid-19.Ia memberi keyakinan dan harapan baru pada rakyat negara itu setelah mengalami keadaan tidak menentu di bawah Donald Trump.Tetapi negara-negara yang mana politiknya tidak stabil akan menghalang keyakinan rakyat terhadap usaha melawan Covid-19.Kelelahan rakyat dalam menghadapi virus itu menjadi bertambah buruk dengan adanya masalah politik.Politik juga ada kelelahannya, iaitu political fatigue di mana rakyat menjadi jemu dengan gelagat ahli politik.Ini berlaku di Itali apabila kerajaannya tumbang dan perdana menterinya meletak jawatan.Sudah tentu rakyat negara itu bimbang dengan kedudukan usaha melawan covid-19.Lebih-lebih lagi Itali merupakan negara awal yang teruk dilanda wabak itu.Malaysia yang sedang menjalani perintah kawalan pergerakan juga mengalami kedua-dua kelelahan, Covid-19 fatigue dan juga political fatigue.Angka kes baru masih tidak turun, Sekitar 3,000 hingga 4,000. Dan kini sudah melepasi angka 5,000.Harapan untuk dapat hidup normal masih tidak kelihatan. Suntikan vaksin akan hanya bermula pada Mac.Sedangkan kesusahan ekonomi yang ditanggung rakyat semakin buruk. Keyakinan rakyat terhadap kerajaan juga terjejas.Kelihatannya, negara yang memiliki kerajaan kuat lebih tegas dalam menghadapi wabak Covid-19. Maka malang bagi negara yang kerajaannya lemah ketika datang Covid-19.Pergolakan politik yang berpanjangan menimbulkan kelelahan dalam kalangan rakyat.Adalah diharapkan harapan bagi mengalahkan Covid-19 dapat dilihat apabila vaksin mula disuntk mulai Mac ini.Apabila Covid-19 dapat diatasi, Darurat dapat segera ditamatkan sebelum Ogos ini.Selepas itu barulah pilihan raya umum dapat diadakan.Tidak kiralah rakyat memilih siapa tetapi apa yang penting adalah kestabilan dengan kerajaan yang kuat.Akhir sekali, tumpuan mesti diberikan kepada ekonomi.Buat masa ini ramai rakyat sedang menanggung kesusahan.Sejak PKP yang pertama tahun lalu, ramai yang hilang pendapatan.Pastinya kini kelelahan ekonomi sudah dirasakan.Dan jika tidak diatasi segera, keseluruhan masyarakat akan mengalami kemurungan.


Parti politik patuhi SOP, cegah penularan wabak Covid-19

Calon dan penyokong parti yang bertanding pada Pilihan Raya Negeri (PRN) Sabah secara umumnya sudah mematuhi  prosedur operasi standard (SOP) pencegahan penularan pandemik Covid-19 yang ditetapkan kerajaan meskipun masih ada yang boleh diperbaiki.Pemerhatian Bernama di beberapa lokasi kempen di kawasan pedalaman, Semporna, Tawau, Sandakan dan di sekitar Kota Kinabalu sendiri mendapati rata-rata calon, penyokong dan pengundi yang menghadiri aktiviti kempen pilihan raya seperti ceramah, patuh kepada SOP.Antaranya memakai pelitup muka, melakukan penjarakan fizikal dan penggunaan cecair pembasmi kuman.Malah, semasa majlis ceramah kempen PRN di kebanyakan tempat seperti di Sandakan, pengacara majlis dari semasa ke semasa mengingatkan hadirin agar sentiasa memakai pelitup muka, menjaga penjarakan sosial apabila melihat ada yang leka.Sekiranya kawasan ceramah itu luas, parti-parti politik yang menganjurkan ceramah menyediakan alat pembesar suara untuk memastikan suara penceramah dapat didengar semua hadirin dan orang ramai tidak perlu berasak-asak di tempat ceramah.Ada juga penganjur ceramah politik termasuk calon mengambil inisiatif menyediakan kemudahan QR Kod MySejahtera di kediaman masing-masing sekiranya ceramah dianjurkan di kawasan rumah seperti diamalkan parti-parti bertanding di Semporna.Di Tawau pula kebanyakan penganjur kempen ceramah politik menyediakan peralatan mengukur suhu badan selain kemudahan menggunakan cecair pembasmi kuman untuk hadirin.Amalan pematuhan SOP bagi mencegah penularan Covid-19 juga tetap dipraktikkan meskipun majlis ceramah atau aktiviti kempen lain diadakan pada waktu malam di kawasan kampung di pedalaman seperti Tambunan, Keningau dan Tenom meskipun tiada kelibat pihak berkuasa tempatan membuat pemantauan.Bagaimanapun, masih ada pematuhan SOP yang perlu diperbaiki seperti sikap sesetengah individu yang meletakkan pelitup muka di dagu serta tidak melakukan penjarakan fizikal ketika menghadiri ceramah.Selain itu, masih berlaku penyokong parti atau pengundi yang menerpa pemimpin atau calon untuk bersalaman ketika pemimpin atau calon berkenaan melawat kawasan mereka.Semalam, Ketua Pengarah Kesihatan Dr Noor Hisham Abdullah berkata Kementerian Kesihatan (KKM) akan menjalankan ujian saringan Covid-19 secara besar-besaran bagi penduduk daerah Lahad Datu, Tawau dan Kunak dalam tempoh terdekat.Katanya saringan secara besar-besaran itu dijangka melibatkan antara 15,000 dan 20,000 individu di tiga daerah di kawasan pantai timur Sabah itu berikutan pengesanan berterusan kes positif Covid-19 selain kewujudan kluster baharu di Kunak yang dikenali sebagai Kluster Pulau berikutan pengesanan lapan kes baharu di daerah itu semalam.


Penggalak vaksin mungkin diperlukan, kata pakar berhubung varian Covid-19

Pakar epidemiologi hari ini berkata dos penggalak vaksin Covid-19 mungkin diperlukan bagi meningkatkan keberkesanan selain mampu melindungi tubuh daripada varian virus yang muncul sejak tahun lalu.Dr Andrew Kiyu Dawie Usop, Pengerusi Penasihat Vaksin Sarawak berkata dos-dos tambahan mungkin diperlukan ketika beberapa jenis vaksin tidak cukup ampuh bagi melawan beberapa varian jangkitan seperti Afrika Selatan (B.135), United Kingdom (B.117) dan Brazil (P.1).“Keberkesanan vaksin bukan berpandukan kadar efektif vaksin itu sendiri,” kata beliau dalam sebuah acara kempen vaksinasi di Kuching.“Ia adalah disebabkan mutasi virus. Sebahagian daripada varian-varian ini lebih mudah berjangkit.”Beliau turut menambah keberkesanan vaksin-vaksin yang ada ketika ini berbeza dalam melawan varian-varian Covid-19.“Sebagai contoh, vaksin Pfizer memiliki keberkesanan dalam melawan varian UK, sementara varian Afrika Selatan adalah lebih mudah berjangkit dan mengurangkan tahap antibodi dalam tubuh badan.”Beliau menambah beberapa jenis vaksin mungkin tidak cukup efektif untuk mengurangkan kadar jangkitan atau penyakit serius.Menurutnya lagi, faktor-faktor seperti varian dan pematuhan intervensi yang bersifat bukan farmaseutikal juga harus dipertimbangkan.“Keberkesanan vaksin adalah apa yang diteliti ketika tempoh ujian klinikal. Dari sudut efektifnya, mereka yang telah menerima vaksin memerlukan rawatan susulan.”Beliau berkata perkara yang sama juga terpakai dalam kes vaksin selesema, di mana suntikan tahunan diperlukan.


Selain PN, Syed Saddiq turut sokong akta sekat PM jadi menteri kewangan

Ahli Parlimen Muar Syed Saddiq Syed Abdul Rahman dari kerajaan hari ini senada dengan ahli-ahli Parlimen Perikatan Nasional (PN) mengemukakan akta baru supaya mana-mana perdana menteri selepas ini disekat daripada memegang portfolio Kementerian Kewangan.
Menurut Syed Saddiq, perkara itu juga bukan sesuatu yang baru dan pernah dicadangkan beberapa tahun sebelumnya.
"Sebab itu pemisahan (institusi) ini ada kebaikannya juga untuk pastikan negara baik dan sistem semak imbang itu baik," katanya ketika membahasakan teks Belanjawan 2023 di Dewan Rakyat.
Perdana Menteri Anwar Ibrahim sebelum ini dikritik hebat berikutan langkahnya untuk melantik diri sendiri sebagai menteri kewangan.
Tindakan itu bertentangan dengan kenyataan beberapa pemimpin PKR sebelum ini seperti Rafizi Ramli yang membantah perdana menteri turut memegang jawatan menteri kewangan.
Menurut pemimpin parti Muda itu lagi, beliau bersetuju dengan kenyataan Indera Mahkota (PN-Bersatu) Saifuddin Abdullah bahawa gaya politik di Malaysia terlalu berorientasikan personaliti berbanding polisi dan institusi.
Atas sebab itu, beliau menegaskan masa depan Malaysia yang ingin dibina adalah melangkaui personaliti dan parti-parti politik.
Katanya, ini bagi memastikan, mana-mana pihak yang berada dalam kerajaan atau pembangkang dapat melakukan tanggungjawab dengan adil seterusnya memanfaatkan kebajikan rakyat seluruhnya.
Beliau turut menyentuh mengenai saluran peruntukan kepada kawasan dan negeri pembangkang mengatakan ianya sesuatu yang "toksik" dalam arena politik tempatan.
Katanya, sekiranya beberapa reformasi institusi seperti pengagihan peruntukan bagi pihak pembangkang yang adil dapat dilakukan, suasana tegang dalam persidangan Dewan Rakyat dapat dikurangkan.
Bukan itu sahaja, katanya, elemen toksik dalam politik tempatan juga dapat dikurangkan.
"Dan dalam bab itu, yang akhirnya menang bukan parti A, parti B atau parti C tapi rakyat.
"Itulah gunanya reform," katanya.


Kerajaan boleh henti eksport minyak sawit ke Eropah susulan sekatan terbaru

Kerajaan boleh menghentikan pengeksportan minyak sawit ke Kesatuan Eropah (EU) sebagai tindak balas terhadap penguatkuasaan undang-undang terbaru EU yang mahu melindungi hutan dengan mengawal ketat penjualan produk itu.
Menteri Komoditi Fadillah Yusof berkata Malaysia dan Indonesia akan membincangkan undang-undang melarang penjualan minyak sawit dan komoditi lain yang dikaitkan dengan penebangan hutan melainkan pengimport boleh menunjukkan pengeluaran barangan khusus mereka tidak merosakkan hutan.
EU ialah pengimport minyak sawit utama dan undang-undang yang dipersetujui pada Disember, menimbulkan bantahan daripada pengeluar utama, Indonesia dan Malaysia.
"Jika kita perlu melibatkan pakar dari luar negara untuk menentang apa sahaja langkah EU, kita perlu melakukannya," kata Fadillah kepada pemberita.
"Atau pilihannya yang ada ialah kita hentikan sahaja eksport ke Eropah, hanya fokus pada negara lain jika mereka (EU) menyukarkan kita untuk mengeksport kepada mereka."
Aktivis alam sekitar menyalahkan industri minyak sawit susulan aktiviti penebangan hutan hujan Asia Tenggara secara berleluasa, walaupun Indonesia dan Malaysia mewujudkan piawaian pensijilan kemampanan yang diwajibkan untuk semua ladang.
Fadillah, yang juga timbalan perdana menteri, menggesa ahli Majlis Negara Pengeluar Minyak Sawit (CPOPC) bekerjasama menentang undang-undang baharu dan memerangi "dakwaan tidak berasas" daripada EU dan AS mengenai kelestarian minyak sawit.
CPOPC, yang diketuai oleh Indonesia dan Malaysia, menuduh EU sebelum ini secara tidak adil menyasarkan minyak sawit.
Mengulas kenyataan Fadillah, duta EU ke Malaysia berkata ia tidak mengharamkan sebarang import minyak sawit dari negara itu dan menafikan undang-undang penebangan hutannya mewujudkan halangan kepada eksport Malaysia.
"(Undang-undang) terpakai sama rata kepada komoditi yang dikeluarkan di mana-mana negara, termasuk anggota EU bertujuan untuk memastikan pengeluaran komoditi tidak mendorong kepada penebangan hutan dan degradasi hutan akan datang," kata duta EU Michalis Rokas kepada Reuters.
Rokas berkata, beliau berhasrat untuk bertemu Fadillah dalam masa terdekat bagi meredakan kebimbangan Malaysia.
Permintaan EU untuk minyak sawit dijangka menurun dengan ketara dalam tempoh 10 tahun akan datang walaupun sebelum undang-undang baharu itu dipersetujui.
Pada 2018, arahan tenaga boleh diperbaharui EU memerlukan pemansuhan bahan api pengangkutan berasaskan kelapa sawit menjelang 2030 kerana anggapan mereka mempunyai kaitan dengan penebangan hutan.
Indonesia dan Malaysia melancarkan kes berasingan dengan WTO, sambil mengatakan langkah bahan api itu adalah diskriminasi dan menjadi halangan perdagangan.
Presiden Indonesia Joko Widodo dan Perdana Menteri Anwar Ibrahim minggu ini bersetuju untuk "melawan diskriminasi terhadap minyak sawit" dan mengukuhkan kerjasama melalui CPOPC.
Menurut data Lembaga Minyak Sawit Malaysia, EU ialah pengguna minyak sawit ketiga terbesar di dunia.
Kesatuan itu menyumbang 9.4% daripada eksport minyak sawit dari Malaysia, sebanyak 1.47 juta tan pada 2022, turun 10.5% daripada tahun sebelumnya.


Kerajaan Ismail beri ‘layanan istimewa’ pada Najib, kata Dr M

Dr Mahathir Mohamad hari ini sekali lagi mempersoalkan layanan istimewa kepada Najib Razak walaupun disabitkan bersalah dengan jenayah kewangan besar, sebaliknya bekas perdana menteri itu diberikan ganjaran oleh kerajaan pimpinan Ismail Sabri Yaakob.“Apa yang jelas, kerajaan Ismail Sabri tidak mematuhi kesetaraan di bawah undang-undang seperti yang diharapkan daripada kedaulatan undang-undang.“Tidak ada orang yang disabitkan kesalahan di Malaysia ini yang dilayan seperti layanan yang Najib dapat,” kata Mahathir dalam sebuah hantaran dalam talian ketika beliau dan Najib berbalas sarangan secara terbuka di ruang awam.Mahathir, yang berkhidmat sebagai perdana menteri sebanyak dua kali termasuk 22 tahun sehingga 2003, mengenang bagaimana bekas timbalannya, Anwar Ibrahim dilayan pihak polis pada 1998 pada sepanjang tempoh tiga minggu beliau dipecat dari Kabinet.“Polis memecahkan pintu rumah Anwar dan menangkapnya, beliau digari dan dimasukkan ke dalam kereta polis untuk ditahan sebelum didakwa di mahkamah, sementara Najib tidak pernah ditangkap atau digari atau dibawa ke lokap dalam kereta polis,” kata Mahathir merujuk penahanan dramatik Anwar pada 20 September 1998 selepas mengetuai tunjuk perasaan terhadapnya di ibu negara.“Jelas sekali kedaulatan undang-undang tidak dilaksanakan secara adil antara mereka berdua.“Semua ini mungkin boleh didakwa sebagai mengikut undang-undang namun ia tidak selari mengikut kedaulatan undang-undang,” katanya.Anwar kemudiannya didakwa atas tuduhan liwat dan salah guna kuasa.Beliau kemudiannya dijatuhi hukuman penjara enam tahun.Beliau sekali lagi dipenjarakan pada 2014 atas pertuduhan meliwat seorang kakitangan PKR, sebelum diberi pengampunan dan dibebaskan dari penjara pada 2018 di bawah kerajaan Pakatan Harapan (PH) pimpinan Mahathir.Mahathir berkata pertuduhan yang dihadapi Najib adalah lebih serius dan turut mempersoalkan kebebasan bekas presiden Umnoitu untuk bergerak.“Setakat yang kita ketahui, tiada orang lain yang diberi layanan sebegini. Lebih daripada itu, dia kini dibenarkan keluar negara. Sekali lagi, tiada duluan seperti itu di negara ini.“Dengan kebebasan yang Najib ada, ia membolehkan beliau menggugat keputusan Mahkamah Tinggi dan tidak dapat tidak menggugat seluruh institusi kehakiman. Memandangkan pengaruh Najib yang begitu besar, beliau boleh menyebarkan kejahatan ini dalam kalangan pengikutnya yang naif dan mudah tertipu,” tambahnya.Tahun lalu, Najib dijatuhi hukuman penjara 12 tahun selepas disabitkan dengan tujuh pertuduhan berkaitan penyelewengan RM42 juta dari SRC International.Keputusan rayuannya ditetapkan pada 8 Disember depan.Beberapa minggu selepas pelantikan Ismail sebagai perdana menteri, beberapa keputusan mahkamah yang memihak kepada Najib menyebabkan muncul dakwaan bekas perdana menteri itu diberi layanan istimewa.Najib berada di bawah larangan perjalanan sejak 2018 namun baru-baru ini beliau berjaya mendapatkan semula pasport peribadinya untuk pergi ke Singapura akhir bulan ini.Bulan lalu, beliau juga berjaya dalam rayuannya terhadap Lembaga Hasil Dalam Negeri (LHDN) bagi menangguhkan pembayaran kira-kira RM1.7 bilion tunggakan cukai kepada kerajaan.Pada Ogos, kira-kira RM114 juta wang tunai yang dirampas pada 2018 telah dikembalikan kepada beliau berikutan kegagalan kerajaan dalam pelucuthakan wang tersebut yang dikatakan diselewengkan dari 1MDB.Mahathir berkata Najib sepatutnya menjalani hukuman atau membayar denda RM200 juta sementara menunggu keputusan rayuannya.“Apabila seseorang itu didapati bersalah, dia bersalah sehingga mahkamah rayuan memutuskan bahawa dia tidak bersalah. Tetapi mahkamah rayuan tidak memutuskan bahawa dia tidak bersalah. Oleh itu, dia bersalah dan dia harus menjalani hukumannya. Tetapi dia dilayan seperti orang yang tidak bersalah, tidak membayar denda atau dipenjarakan.”Beliau berkata pendedahan baru-baru ini mengenai rancangan untuk meluluskan permohonan Najib mendapatkan harta bernilai RM100 juta sebagai ganjaran daripada kerajaan turut menunjukkan kegagalan pentadbiran Ismail untuk mematuhi kesaksamaan dan kedaulatan undang-undang.“Memang, perdana menteri bersara lain dianugerahkan rumah lama kerajaan sebagai mengiktiraf perkhidmatan mereka. Mereka tidak melakukan apa-apa jenayah dan tidak didapati bersalah mencuri wang kerajaan.”


Kes harian di paras 2,200 jangkitan, 8 lagi terkorban

2,226 kes baru Covid-19 direkodkan semalam menjadikan jumlah keseluruhan sebanyak 4,799,653 kes.
Sebanyak 1,894 pesakit turut dilaporkan sembuh, menjadikan jumlah keseluruhan kes sembuh sebanyak 4,735,993.
Ketika ini, 27,400 kes aktif direkodkan, dengan 26,045 atau 95.1% daripadanya sedang menjalani kuarantin kendiri.
Dalam pada itu, 26 (0.1%)  kes kini berada di pusat kuarantin sementara 1,277 (4.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 64 kes dan 38 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.3%, dengan kes Covid-19 merangkumi 17.3%.
Lapan lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 36,270 orang.


Pemangku Raja Pahang ucap tahniah kepada Anwar sebagai PM

Pemangku Raja Pahang Tengku Hassanal Ibrahim Sultan Abdullah mengucapkan tahniah kepada Anwar Ibrahim atas pelantikannya sebagai perdana menteri ke-10 disertakan tanda pagar #reformasi yang menjadi slogan presiden PKR itu sejak lebih dua dekad lalu.
Ucapan tahniah itu turut disertakan gambar yang dimuat naik Tengku Hassanal di akaun rasmi Instagram baginda dipercayai selepas persidangan Mesyuarat Majlis Raja-Raja ke-260 hari ini.
"Dari banduan kepada perdana menteri, ianya satu perjalanan yang sukar untuk anda dan jalan seterusnya akan menjadi lebih mencabar.
"Syabas dan selamat maju jaya. @anwaribrahim_my #reformasi," tulis baginda di akaun Instagram, @this.7.
Pada petang 24 November lalu, pengerusi Pakatan Harapan itu mengangkat sumpah sebagai perdana menteri ke-10 di Istana Negara, Kuala Lumpur selepas mendapat perkenan Yang di-Pertuan Agong Sultan Abdullah Sultan Ahmad Shah.
Pelantikan tersebut turut menamatkan penantian seluruh rakyat Malaysia terhadap krisis politik selama lima hari sejak malam Pilihan Raya Umum ke-15 (PRU15) 19 November yang lalu apabila tiada mana-mana gabungan boleh membentuk kerajaan persekutuan dengan majoriti mudah.